**Գլոբալիզացիայի և տարածաշրջանային համագործակցության վերլուծական կենտրոն հ/կ

ՄԱՄՈՒԼԻ ՏԵՍՈՒԹՅԱՆ ՄՈՆԻԹՈՐԻՆԳԻ ԱՐԴՅՈՒՆՔՆԵՐԻ ԱՄՓՈՓՈՒՄ (ՀԱՅԱՍՏԱՆ)**

ԲՈՎԱՆԴԱԿՈՒԹՅՈՒՆ

I. ՆԱԽԱԲԱՆ 2

II. ՕԳՏԱԳՈՐԾՎԱԾ ԵԶՐՈՒՅԹՆԵՐ ԵՎ ՀԱՊԱՎՈՒՄՆԵՐ 3

III. ՄՇՏԱԴԻՐՏԱՐԿՄԱՆ ՄԵԹՈԴԱԲԱՆՈՒԹՅՈՒՆԸ 4

IV. ՀԵՌՈՒՍՏԱՀԱՂՈՐԴՈՒՄՆԵՐԻ ՄՇՏԱԴԻՐՏԱՐԿՈՒՄԸ 5

4.1. «Ժամանակը ցույց կտա» 5

4.2. «60 րոպե» 16

4.3. «Երեկոն Վլադիմիր Սոլովյովի հետ» 27

4.4. «Հետհաշվարկ» 36

V. ՀԱՏՈՒԿ ԱԿՆԱՐԿ։ 42

5.1. Ռուսական ԶԼՄ անդրադարձը Հայաստան — ԵՄ համաձայնագրի կնքմանը 42

5.2. Հայկական ԶԼՄ անդրադարձը հայաստանյան հասարակական կազմակերպություներին 44

VI. ՀԱՅԱՍՏԱՆՅԱՆ ՏՊԱԳԻՐ ՄԱՄՈՒԼԻ ԵՎ ԷԼԵԿՏՐՈՆԱՅԻՆ ԼՐԱՏՎԱԿԱՆ ԿԱՅՔԵՐԻ ՄՇՏԱԴԻՏԱՐԿՈՒՄԸ 47

6.1. «Առավոտ» օրաթերթ 47

6.2. «Հրապարակ» օրաթերթ 49

6.3. «Հայոց աշխարհ» օրաթերթ 50

6.4. «Իրավունք» երկօրյա թերթ 52

6.5. «Իրատես» եռօրյա թերթ 54

6.6. www.vesti.am 56

6.7. www.nt.am 57

6.8. www.armeniasputnik.am 58

6.9. www.tert.am 60

6.10. www.regnum.ru 61

# I. ՆԱԽԱԲԱՆ

«Գլոբալիզացիայի և տարածաշրջանային համագործակցության վերլուծական կենտրոն» հասարակական կազմակերպությունը 2017 թվականի հոկտեմբերից դեկտեմբեր ամիսների ընթացքում անցկացրել է ինչպես ռուսական, այնպես էլ հայկական զանգվածային լրատվության միջոցների և էլեկտրոնային պարբերականների ընտրված ծրագրերի մշտադիտարկում՝ նպատակ ունենալով ուսումնասիրել թե ինչպես են լուսաբանվում, ինչ հնարավոր որակումներ են օգտագործվում և ինչ հնարավոր ուղղորդիչ տեղեկատվություն է տրամադրվում լայն լսարաններին ռուսական և հայկական լրատվական և տեղեկատվական միջոցների և կայքերի գործունեության արդյունքում: Ինչպես նաև դիտարկել, թե ինչպիսի հնարավոր ազդեցություն է ունենում ռուսական զանգվածային լրատվությունը հայկական մամուլի վրա։

Ծրագրի նախնական փուլում մշտադիտարկման են ենթարկվել մի շարք հեռուստաալիքների լրատվական թողարկումներ՝ թիրախավորելու համար հիմնական այն աղբյուրները, որոնք տրամադրում են այնպիսի տեղեկատվություն, որը կարելի է որակել որպես քարոզչական։ Արդյունքում դիտարկվել են ստորև նշված հեռուստաալիքներով հեռարձակվող հիմնական լրատվական թողարկումները.

* Հայաստանի հանրային հեռուստաընկերություն (Առաջին ալիք)
* Հայկական երկրորդ հեռուստաալիք կամ հ2
* Կենտրոն, [հայկական](https://hy.wikipedia.org/wiki/%D5%80%D5%A1%D5%B5%D5%A1%D5%BD%D5%BF%D5%A1%D5%B6) հեռուստաընկերություն
* ԱՐ, [հայկական](https://hy.wikipedia.org/wiki/%D5%80%D5%A1%D5%B5%D5%A1%D5%BD%D5%BF%D5%A1%D5%B6) հեռուստաընկերություն
* Շանթ, հայկական հեռուստաընկերություն
* Երկիր Մեդիա, [հայկական](https://hy.wikipedia.org/wiki/%D5%80%D5%A1%D5%B5%D5%A1%D5%BD%D5%BF%D5%A1%D5%B6) հեռուստաընկերություն
* Արարատ, [հայկական](https://hy.wikipedia.org/wiki/%D5%80%D5%A1%D5%B5%D5%A1%D5%BD%D5%BF%D5%A1%D5%B6) հեռուստաընկերություն
* Ռուսական առաջին ալիք
* Ռոսսիա 1 ալիք

Այս աղբյուրների դիտարկումը բացահայտեց, որ դիտարկված գրեթե բոլոր ալիքներով հեռարձակվող ծրագրերի ընթացքում էլ օգտագործվում են պիտակավորող եզրույթներ և ուղորդված տեղեկատվություն տարածվում է, սակայն հիմնականում առավել ցայտուն ուղղորդված քարոզչական և պիտակավորող տեղեկատվություն պարունակող ծրագիր առկա են Արարատ հեռուստաընկերության, Ռոսսիա 1 ալիք և Ռուսական առաջին ալիք եթերում։ Հետևաբար որոշում է կայացվել, հիմնական և շարունակական մշտադիտարկման ենթարկել վերոհիշյալ երեք հեռուստաալիքների հեռարձակած տեղեկատվական ծրագրերը։

# II. ՕԳՏԱԳՈՐԾՎԱԾ ԵԶՐՈՒՅԹՆԵՐ ԵՎ ՀԱՊԱՎՈՒՄՆԵՐ

|  |  |  |
| --- | --- | --- |
| **N** | **ԵԶՐՈՒՅԹԸ, ՀԱՊԱՎՈՒՄԸ** | **ՄԵԿՆԱԲԱՆՈՒԹՅՈՒՆԸ** |
|  | Մշտադիտարկում, մոնիթորինգ | Որոշակի վիճակի կամ պայմանիապահովման վիճակի վերահսկողության, որակիգնահատման նպատակով դիտարկում |
|  | ԶԼՄ | Զանգվածային լրատվության միջոց (ներ) |
|  | Ուղղորդված տեղեկատվություն | Որպես կանոն միակողմանի, ոչ լիարժեք, երբեմն ոչ ճշմարտացի հանրային հստակ վարքագիծ կան վերաբերմունք դրսևորելու նպատակով տարածվող տեղեկատվություն  |
|  | ԵՄ | Եվրոպայի Միություն |
|  | ԵԱՏՄ կամ ԵՏՄ | Եվրասիական Տնտեսական Միություն |
|  | Քարոզչություն կամ պրոպոգանդա | Պրոպագանդան, որը ժամանակակից քաղաքական դիսկուրսում հասկացվում է որպես տեսակետների, փաստերի, փաստարկների և այլ տեղեկատվության բաց տարածում, այդ թվում` դիտավորյալ խեղաթյուրված և մոլորեցնող, հասարակական կարծիք կամ վերաբերմունք ձևավորելու համար |
|  | ՆԱՏՕ | Հյուսիսատլանտյան դաշինքի կազմակերպություն |
|  | ՄԱԿ | Միավորված Ազգերի Կազմակերպություն |
|  | ԵԽԽՎ | Եվրոպայի խորհրդի խորհրդարանական վեհաժողով |
|  | GPS | Գլոբալ Տեղորոշման Համակարգ (գտնվելու վայրը որոշող համակարգ) |
|  | ՌԴ | Ռուսաստանի Դաշնություն |
|  | ի.գ.թ | Իրավաբանական գիտությունների թեկնածու |
|  | ЛДПР | Либерально-демократическая партия России |
|  | Fake news | Կեղծ տեղեկատվություն |
|  | ԴԺՀ և ԼԺՀ | Դոնեցկի և Լուգանսկի ինքնահռչակ «ժողովրդական հանրապետություններ» |
|  | ՃՈ | Ճանապարհային ոստիկանություն |
|  | ՀԿ | Հասարակական կազմակերպություն |
|  | ՀՀ ԱԺ | Հայաստանի Հանրապետության Ազգային Ժողով |
|  | ԻՊ | Իսլամական պետություն |
|  | ՀՀԿ | Հայաստանի Հանրապետական կուսակցություն |
|  | ՊՊԾ | Պարեկապահակետային ծառայություն |
|  | ԼԳԲՏ | [Լեսբուհի](https://hy.wikipedia.org/wiki/%D4%BC%D5%A5%D5%BD%D5%A2%D5%B8%D6%82%D5%B0%D5%AB), [Գեյ](https://hy.wikipedia.org/wiki/%D4%B3%D5%A5%D5%B5), [Բիսեքսուալ](https://hy.wikipedia.org/wiki/%D4%B2%D5%AB%D5%BD%D5%A5%D6%84%D5%BD%D5%B8%D6%82%D5%A1%D5%AC) և [Տրանսգենդեր](https://hy.wikipedia.org/w/index.php?title=%D5%8F%D6%80%D5%A1%D5%B6%D5%BD%D5%A3%D5%A5%D5%B6%D5%A4%D5%A5%D6%80&action=edit&redlink=1)  |

# III. ՄՇՏԱԴԻՐՏԱՐԿՄԱՆ ՄԵԹՈԴԱԲԱՆՈՒԹՅՈՒՆԸ

2017 թվականի հոկտեմբերից դեկտեմբեր ամիսների ընթացքում մշտադիրատկման են ենթարկվել ռուսական երեք և հայկական մեկ հեռուստածրագրեր.

|  |  |  |  |  |  |
| --- | --- | --- | --- | --- | --- |
| Հայերեն անվանումը | Ռուսերեն անվանումը | Հեռարձակող ալիքը | Օրական տևողությունը | Շաբաթական հաճախակի—ությունը | Ընդհամենը |
| «Ժամանակը ցույց կտա» | Время покажет | Ռուսական առաջին ալիք | 2ժամ 45 րոպե | 5 անգամ | 23 հաղորդում |
| «60 րոպե» | 60 минут | Ռոսսիա 1 ալիք | 1 ժամ 30 րոպե | 5 անգամ | 45 հաղորդում |
| «Երեկոն Վլադիմիր Սոլովյովի հետ» | Вечер с Владимиром Соловьевым | Ռոսսիա 1 ալիք | 3 ժամ | 5 անգամ | 19 հաղորդում |
| Հետհաշվարկ |  | Արարատ TV | 30 րոպե | 5 անգամ | 23 հաղորդում |

Տվյալ մշտադիտարկման նպատակն է եղել ուսումնասիրել թե ինչպես է իրականացվում պրոպոգանդան ռուսական հեռուստաեթերով և թե որքանով է այն արտահայտվում հայկական եթերում։ Հատկանշական էր դիտարկել թե մասնավորապես ինչ թեմաներն ու խնդիրներն են հայտնվում պրոպոգանդայի և ուղղորդվող տեղեկատվության տարածման կենտրոնում և ինչ տերմինաբանությամբ են դրանք մատուցվում հանրությանը։

Այդ իսկ նպատակով մշտադիտարկում իրականացնող անձանց համար մշակվել էր հարցաշարեր և գործողության ուղեցույց, համաձայն որի մշտադիտարկողը պարտավոր է դիտարկել յուրաքանչյուր օրվա հաղորդումը, դուրս գրել այդ հաղորդման թեման, հյուրերին ու նրանց պաշտոնները, վերջիններիս կողմից որպես պիտակավորում օգտագործված արտահայտություններն ու եզրույթները։

Հետագայում ամփոփողը վերլուծել է, թե մեկ ծրագրի շրջանակներում միևնույն թեմային քանի անգամ է անդրադարձ կատարվել, նույն անձը քանի տարբեր հաղորդումների է մասնակցել, որոնք են առավել հաճախ կրկնվող արտահայտություններն ու կարծիքները, որոնք հրամցվում էին լսարանին և վերջում կատարվում է ամփոփում՝ ներկայացնելով այն հիմնական դրույթները, մտքերը, որոնց տարածմամբ զբաղվել է տվյալ հաղորդաշարը։

Անհրաժեշտությունից ելնելով, տարվել են նաև զուգահեռներ՝ հայաստանյան և ռուսական ԶԼՄ-ների կողմից իրականացվող քարոզչության վերաբերյալ՝ ցույց տալու համար թե ռուսաստանյալ եթերով տարածվող և քննարկվող թեմաները որքանով են արտացոլվում հայկական լրատվական դաշտում։

2017 թվականի սեպտեմբերի 15-ից դեկտեմբերի 15-ն ընկած ժամանակահատվածում մշտադիտարկվել է Հայաստանում տարածվող և հասանելի 5 տպագիր («Առավոտ», «Հրապարակ», «Հայոց աշխարհ» օրաթերթեր, «Իրատես» երկօրյա, «Իրավունք» եռօրյա թերթեր) և 5 առցանց լրատվամիջոց ([www.regnum.ru](http://www.regnum.ru), [www.vesti.am](http://www.vesti.am), [www.armeniasputnik.am](http://www.armeniasputnik.am), [www.nt.am](http://www.nt.am), [www.tert.am](http://www.tert.am)), որոնց նպատակն է եղել պարզել թե արդյոք առկա է քարոզչական տեղեկատվության տարածում այս կայքերում, եթե այո, ապա ինչպես է դա իրականացվում։

Մշտադիտարկողն ամենօրյա ռեժիմով ընթերցել է նշված լրատվության աղբյուրները, ամփոփել քննարկվող հիմնական թեմաները և անհրաժեշտության դեպքում դուրս գրել առանձին արտահայտություններ։

Մշտադիկտարկման համար ընտրվել է հինգ թեմա. հասարակական կազմակերպությունների գործունեության լուսաբանում, Արևմուտքի վերաբերյալ նյութեր, եվրոպական արժեքների վերաբերյալ նյութեր, ուկրաինական և սիրիական ճգնաժամերի վերաբերյալ նյութեր: Մշտադիտարկումը իրականացվել է երեք հարթությունում. ընտրված թեմաների վերաբերյալ վերլուծություններ, հարցազրույցներ, անդրադարձ իրադարձություններին-լուրեր:

# IV. ՀԵՌՈՒՍՏԱՀԱՂՈՐԴՈՒՄՆԵՐԻ ՄՇՏԱԴԻՐՏԱՐԿՈՒՄԸ

Այսպիսով ստորև ներկայացվում են մշտադիտարկման ենթարկված հեռուստահաղորդումների վերլուծությունները.

## 4.1. «Ժամանակը ցույց կտա»

*Հաղորդումն ընդգծված հակաարևմտյան հռետորաբանությամբ է։ Շատ հաճախ պարզապես հարցեր են ուղղում արևմտամետ փորձագետներին և սարկազմով, քամահրանքով արտահայտություններ անում՝ ցույց տալով, որ վերջիններս սխալ կարծիք և պատկերացում ունեն աշխարհում տիրող իրավիճակի մասին։ Հաղորդավարներից երկուսը (Արտյոմ Շեյնին և Անատոլի Կուզիչեվ) ընդգծված կերպով բացասական են խոսում արևմտյան պետությունների մասին, իսկ երրորդը՝ Եկատերինա Ստրիժենովան, հանդես է գալիս միամիտ և խաղաղասեր հաղորդավարուհու դիրքից՝ հաճախ միամիտ կամ տարրական հարցեր տալով ավելի ընդգծում իրենց ասելիքը և հռետորաբանությունը։ Հյուրերի 70 տոկոսը միշտ հակաարևմտյան և պրոռուսական հռետորաբանությամբ փորձագետներ են, իսկ 30 տոկոսը՝ հակառակը։ Վերջիններիս հաղորդման ընթացքում փորձում են նույնիսկ ստորացնել՝ վիրավորական արտահայտություններ կամ ժեստեր անելով նրանց և նրանց ներկայացրած պետությունների հասցեին։ Տղամարդ հաղորդավարներն ունեն տեղեկատվության հսկայական բազա և շատ լավ անալիտիկ, վերլուծական բազա, որի շնորհիվ պատասխանում և հակադարձում են ցանկացած հարցի/մտքի։*

Թիրախավորված ժամանակահատվածում հեռարձակվել և մշտադիտարկման է ենթարկվել ընդհանուր թվով 23 հաղորդում, որոնց հիմնական **թեմաներն են** եղել.

1. Թողարկում 21.11.2017

Թեմա՝ ծրագրի հիմնական մասը նվիրված էր ուկրաինական մայդանի դեպքերի 4-րդ տարելիցին

1. Թողարկում 22.11.2017

Թեմա՝ Ուկրաինական մայդանի դեպքերը։ Ռուսաստանի և արևմուտքի հարաբերությունները։

1. Թողարկում 23.11.2017

Թեմա՝ Հաղորդումը մեծ մասամբ նվիրված էր Ուկրաինայում տիրող իրավիճակին։ Սիրիայում Ռուսաստանի հաղթանակը։

1. Թողարկում 24.11.2017

Թեմա՝ իրավիճակը Ուկրաինայում։ Ռուսաստանի դուրս գալը ԵԽԽՎ-ից։ Ռուսաստանը և արևմուտքը։

1. Թողարկում 27.11.2017

Թեմա՝ հիմնականում ուկրաինական զորքերի կողմից «Դոնեցկի Ժողովրդավարական Հանրապետության» տարածք մտնելու և որոշ գյուղեր ազատագրելու վերաբերյալ։

1. Թողարկում 28.11.2017

Թեմա՝ օլիմպիական մեդալներից ռուս մարզիկներին զրկելը։ Ռուսաստանի հնարավոր քայլերն այս հարցի վերաբերյալ։

1. Թողարկում 29.11.2017

Թեմա՝ Հյուսիսային Կորեայի կողմից հրթիռի բացթողնումը, օլիմպիական խաղերից ռուս մարզիկների որակազրկումը, Ուկրաինայի ներքին վիճակը։

1. Թողարկում 30.11.2017

Թեմա՝ ռուս մարզիկների որակազրկումները դոպինգի համար, ուկրաինական Շախտյոր ֆուտբոլային թիմի ֆուտբոլիստներին վախեցնելը ազգայնամոլների կողմից (ընդհանուր առմամբ դեմ էին արտահայտվում այս երևույթին, մեղադրելով ուկրաինական ազգայնականներին)։ Հաղորդման մեկ ժամը նվիրված էր ռուսական ընտանիքի ընդլայնման խնդրին՝ ներկայացում էին ներքին խնդիրները և քննարկում դրանց լուծման հնարավորությունները։

1. Թողարկում 01.12.2017

Թեմա՝ առաջին մասում քննարկում էին Ուկրաինայի հոգևոր ղեկավար Ֆիլարետի միասնության կոչ անող նամակը ռուս հոգևոր առաջնորդին։ Հիմնականում ներկայացնում էին, որ սա շոու է և Ֆիլարետի իշխանության մեծացման համար է այդ նամակը գրվել։

Հաղորդման մյուս հատվածը նվիրված էր Թրամփի «Ռուսաստանի գործակալ» լինելու հարցին՝ քամահրանքով ներկայացնելով, որ դա բացառվում է։

Ծրագրի երրորդ մասը նվիրված էր ռուս մարզիկների որակազրկումներին՝ ներկայացնելով, որ դա Ռուսաստանի դեմ ուղղված քաղաքականություն է։

1. Թողարկում 04.12.2017

Թեմա՝ առաջին մասը նվիրված էր Օլիմպիական միջազգային կոմիտեի կողմից ռուս մարզիկների որակազրկումներին։ Երկրորդ թեման ԱՄՆ-ի ներքաղաքական իրավիճակն էր։

1. Թողարկում 05.12.2017

Թեմա՝ Ուկրաինայում Սահակաշվիլիի ձերբակալության փորձը, Օլիմպիական խաղերում Ռուսաստանի թիմի որակազրկումը։

1. Թողարկում 06.12.2017

Թեմա՝ Օլիմպիական խաղերին Ռուսաստանի հավաքականի մասնակցությունը։ Ուկրաինայում Սահակաշվիլիի ձերբակալության փորձը։ Պուտինի առաջադրվելը նախագահական ընտրություններում

1. Թողարկում 07.12.2017

Թեմա՝ Երուսաղեմը մայրաքաղաք ճանաչելու մասին Թրամփի հայտարությունը։ Ընտրությունները Ռուսաստանում։ Օլիմպիադա։ Վիճակն Ուկրաինայում։

1. Թողարկում 08.12.2017

Թեմա՝ Երուսաղեմի կարգավիճակը։ Ուկրաինայում իրավիճակը։

1. Թողարկում 11.12.2017

Թեմա՝ Սիրիայի ազատագրումը, Ուկրաինայում իրավիճակը։ Առանձին մաս նվիրված էր Քսենիա Սոբչակի նախընտրական արշավին։

1. Թողարկում 12.12.2017

Թեմա՝ Սահակաշվիլիի ազատ արձակելը։ Օլիմպիադային մասնակցելու-չմասնակցելու հարցը (քնարկում էին սպորտի բնագավառում պետության ներսում տիրող իրավիճակը):

1. Թողարկում 13.12.2017

Թեմա՝ կոռուպցիան Ռուսաստանում։ Նախագահի թեկնածու Բորիս Տիտովը որպես հյուր։ Իրավիճակը Ուկրաինայում: ՆԱՏՕ-ի զորքերի կողմից կանանց իրավունքների պաշտպանության առաքելությունը։

1. Թողարկում 14.12.2017

Թեմա՝ քննարկում էին, թե ով ինչ հարցեր կտար Պուտինին իր մամուլի ասուլիսի ժամանակ։ Քննարկում էին ներպետական խնդիրներ։ Երկրորդ մասում քննարկում էին Պուտինի պատասխանները՝ հիմնականում ներքին տնտեսական վիճակին վերաբերող։

1. Թողարկում 15.12.2017

Թեմա՝ նախագահական ընտրություններից առաջ իրավիճակը։ Ալեքսեյ Ուլյուկաեվի ձերբակալությունը։ Ռուսաստանի նկատմամբ կիրառված սանկցիաները։ Իրավիճակը Դոնբասում։

1. Թողարկում 18.12.2017

Թեմա՝ ՃՈ ոլորտում որոշակի փոփոխություններ։ Օլիմպիադային մասնակցել-չմասնակցելու հարցը։ Ուկրաինայում վիճակը։ Հնարավոր 3-րդ համաշխարհային պատերազմի վերսկսում։

1. Թողարկում 19.12.2017

Թեմա՝ Համացանցի միջոցով գնված GPS սարքի շուրջ քննարկումներ։ Ռուսաստանի և Արևմուտքի հարաբերությունները։ ԱՄՆ-ի հետ հարաբերությունները։ Ապագան Պուտինի հետ։

1. Թողարկում 20.12.2017

Թեմա՝ Ընտանեկան բռնությունը Ռուսաստանում։ Ուկրաինան որպես ԱՄՆ-ի ծրագիր։ Իրավիճակը Դոնբասում։ ՄԱԿ-ի իմաստը։

1. Թողարկում 21.12.2017

Թեմա՝ Հարկային համակարգի փոփոխություններ։ Ռուսաստանի պատմության ուժեղ ղեկավարները և նրանց քաղաքականությունը։ Իրավիճակի լարումը Դոնբասում:

Դիտարկված 23 հեռուստահաղորդումներից 18-ում (ծրագրի հիմնական մասում, ամբողջությամբ կամ մասնակիորեն) քննարկումներ են ծավալվում Ուկրաինայի, մասնավորապես մայդանի, Սահակաշվիլիի, Դոնբասի վերաբերյալ։

Մոնիթորնգի ենթարկված ծրագրերից 10-ում անդրադարձ էր կատարվում ռուս մարզինկների որակազրկման և Օլիմպիական խաղերին վերջիններիս մասնակցության սահմանափակման խնդրին՝ վերջինս ներկայացնելով որպես քաղաքականություն ուղղված Ռուսաստանի դեմ։

Դիտարկվածներից 7 ծրագիր նվիրված էր Արևմուտքին, Թրամփին և արևմուտքի առանձին կազմակերպությունների հետ հարաբերություններին։

Ռուսաստանի քաղաքական խնդիրների, մասնավորապես առաջիկա նախագահական ընտորությունների, հիմնականում Պուտինի մասնակցության և դերակատարման մասին խոսվել է դիտարկված ծրագրերից 7-ում։

Երկրի ներքին խնդիրներին անդրադարձ է կատարվել միայն 3 ծրագրերի ընթացքում, որոնք վերաբերել են ռուսական ընտանիքի ընդլայնման խնդրին, երկրում տիրող կոռուպցիային, ինչպես նաև հարկային համակարգի փոփոխություններին ու Ռուսաստանի պատմության ուժեղ ղեկավարներին և նրանց քաղաքականությանը։

Առանձնակի հետաքրքրական էր դիտարկել, թե ովքեր են լինում տվյալ ծրագրի **հյուրերը**, ում միջոցով էլ հիմնականում իրականացվում է քարոզչությունը։ Վերլուծությունը ցույց է տվել, որ նույն հյուր-փորձագետները որպես կանոն հրավիրվում են մի քանի եթերների նույն ծրագրի շրջանակներում՝ ինչպես նույն, այնպես էլ տարբեր թեմաներով։ Առանցքային է, որ տվյալ հաղորդմանը որպես հյուրեր են մասնակցում բավականին հայտնի դեմքեր, այնպիսիք ինչպիսին է Վլադիմիր Ժիրինովսկին, ՌԴ Պետական Դումայի պատգամավորներ Յուրի Աֆոնինը, Ալեքսեյ Ժուրավլյովն, Սվետլանա Սավչենկոն, ՌԴ ֆեդերացիայի պաշտպանության և անվտանգության հանձնաժողովի նախագահի 1-ին տեղակալ Ֆրանց Կլինցեվիչը, Ուկրաինայի 5-7 գումարումների Վերին Ռադայի պատգամավորներ Սպիրիդոն Կիլինկարովը, Ելենա Բոնդարենկոն։

Այստեղ բնականաբար առանձնակի հետաքրքության է արժանի այն տերմինաբանությունն ու եզրույթները, որոնք հնչեցվում էին ուկրաինական Վերին Ռադայի նախկին պատգամավորների կողմից, մասնավորապես վերջիններս խոսում էին Ուկրաինայի ԱՄՆ-ից կախվածության և նրա կողմից կառավարվելու, քաղաքական իրավունքների սահմանափակումների և վախի մթնոլորտի տարածման մասին։

Ստորև ներկայացվում են ամենից հաճախ հրավիրվող և ամենից ծայրահեղական հայտարարություններ և բառապաշար ունեցող փորձագետները.

* Մաքսիմ Շևչենկոն, քաղաքացիական հասարակության և մարդու իրավունքների զարգացման խորհրդի անդամը (ՌԴ նախագահին կից), լրագրող, ով ընդհանուր առմամբ 23 եթերներից որպես հյուր մասնակցել է 13-ին՝ խոսելով հայերի, Ուկրաինայի, Սահակաշվիլու, ԱՄՆ-ի, ՆԱՏՕ-ի, Արևմուտքի մասին։
* Միխայիլ Դելյագինը, Գլոբալիզացիայի խնդիրների ինստիտուտի տնօրենը, ով ընդհանուր առմամբ 23 եթերներից որպես հյուր մասնակցել է 7-ին՝ խոսելով Ուկրաինայի, ԱՄՆ-ի, ինչպես նաև ռուս մարզիկների որակազրկման թեմաներով։
* Եվգենի Տառլոն, քաղաքագետ, «Իրավական պետություն» ֆոնդի նախագահ, ով ընդհանուր առմամբ 23 եթերներից որպես հյուր մասնակցել է 6-ին՝ խոսելով, Ուկրաինայի, ԱՄՆ-ի, Ռուսաստանի դեմ սանկցիաների, ինչպես նաև Ռուսաստանի ներքին խնդիրների մասին։
* Ալեքսանդր Կլյուկինը, քաղաքագետ, ով ընդհանուր առմամբ 23 եթերներից որպես հյուր մասնակցել է 3-ին՝ խոսելով հիմնականում ԱՄՆ մասին։
* Նիկոլայ Տոպորնին, Եվրոպական իրավունքի ամբիոնի դոցենտ, ի.գ.թ., Մոսկվայի միջազգային հարաբերությունների պետական ինստիտուտ (МГИМО)՝ մասնակցելով 3 եթերի հիմնականում խոսել է Ուկրաինայի և ԱՄՆ մասին։
* Սարգիս Ծատուրյանը, Regnum-ի թղթակից, պատմական գիտությունների թեկնածու՝ մասնակցելով 3 եթերի հիմնականում խոսել է Ուկրաինայի և ԱՄՆ մասին։
* Կարինե Գևորգյանը, քաղաքագետ՝ մասնակցելով 2 եթերի հիմնականում խոսել է Ուկրաինայի և ԱՄՆ մասին։
* Գևորգ Միրզայանը, ՌԴ կառավարության ներքո Ֆինանսական համալսարանի քաղաքագիտության բաժնի դոցենտ, «Էքսպերտ» ամսագրի թղթակից՝ մասնակցելով 2 եթերի հիմնականում խոսել է Ուկրաինայի և ԱՄՆ մասին։

Ուշագրավ է, որ հրավիրված հյուրերը տարբեր եթերներում, հաճախ նաև խոսելով տարբեր թեմաների շուրջ օգտագործում էին հստակ կրկնվող և սպեցիֆիկ **արտահայտություններ ու տերմինաբանություն**։ Այսպես օրինակ, խոսելով *Ուկրաինական թեմայից* հիմնական շեշտադրումներն ու տեղեկատվական հոսքն ուղղված էր հետևյալ մտքերի և եզրույթների հրամցմանը լսարանին.

* Ուկրաինան, որն այսօր գնում է նացիստական ուղիով, վերջացնելու է այնպես, ինչպես ֆաշիստական Գերմանիան։
* Ուկրաինայի քաղաքացիների մեծ մասը փախչում են դեպի Ռուսաստան և ոչ թե գնում են Եվրոպա, քանի որ Ուկրաինայում ցիվիլիզացիան հիմնվում է ատելության վրա, ոչ մի դրական միտք չկա այնտեղ։
* Մայդանը Եվրաինտեգրման համար չէր, դրանով խաբեցին ուկրաինացիներին և հանեցին պայքարի։
* Մայդանը հիմնականում կազմակերպվում էր Գերմանիայի կողմից, որը հետաքրքրված էր իր ուժի գերակայությամբ արևելյան Եվրոպայում, բայց ովքեր այս ամենը ղեկավարում էին, հիմնականում գտնվում էին օվկիանոսից այն կողմ *(նկատի ունի ԱՄՆ-ին)*։
* Գերմանացիները ցանկանում են Ուկրաինայի միջոցով թուլացնել Ռուսաստանը։
* Մենք *(նկատի ունի ռուսներին)* երկու ոտքով կանգնում ենք մեր հողի վրա, անիծելով ամերիկյան իմպերիլաիստների դավադրությունը ուկրաինական պատերազմի հրահրման հարցում։
* Ուկրաինայում նրանք ունեին նպատակ. առանձնացնել Ուկրաինան Ռուսաստանից, որպեսզի մենք չստորագրեինք Եվրասիական տնտեսական միության պայմանագիրը։
* Քայլերթերը ազգայնամոլական սիմվոլիկայով արգելված են եվրոպական նորմալ երկրներում, բայց դրանք տեղի են ունենում Ուկրաինայում։ Այստեղից էլ առաջացել է ուկրաինական ֆաշիզմ եզրույթը։
* Ուկրաինական մեր *(ռուսական)* հատվածը, իսկ մյուս հատվածը ժամանակավոր օկուպացված է լկտի, ազգայնամոլ սեպարատիստներով։
* Կա երկու Ուկրաինա։ Մեկը հակառուսականն է, որը գումար է ստանում Ռուսաստանի թշնամիներից, մյուսը ազատության համար պայաքարող Ուկրաինան է *(Դոնբաս, Լուգանսկ ...)*։
* Իհարկե տարօրինակ կլիներ, եթե Ռուսաստանը չարձագանքեր Ամերիկայի կողմից Ուրկրաինայի ներքին գործերին կոպիտ միջամտելուն։
* Ներկայիս ուկրաինական իշխանություն, որն անօրինական է եկել իշխանության, չի տեսնում մարդկանց, տեսնում են միայն տարածք։
* Եվրոպայի նպատակը Ռուսաստանին պայմաններ թելադրելն է։
* Պետք է ամեն ինչ անել փակելու համար բոլոր այն ուղիները, որոնցով ռուսական էլիտան ֆինանսավորում է ուկրաինայի ազգայնամոլներին։ Այս բոլոր մարդկանց պետք է հիշել։
* Կուրտ Վոլկերը *(ԱՄՆ-ի հատուկ ներկայացուցիչը Ուկրաինայում)* թշնամի է։
* Քանի որ Ուկրաինան դարձել է մասամբ ԱՄՆ-ի գաղութը, ԱՄՆ-ին ձեռնտու է անցնել ռազմական տնտեսության։ Այդպիսի մեծ տարածքում ԱՄՆ-ին ձեռնտու է պատերազմը և նաև դրանում մեզ (*Ռուսաստանին*) ներքաշելը։ Հենց սրա վրա են նրանք խաղում։ Սա ձեռնտու է ռազմարդյունաբերությանը։
* Ռուսական մշակույթից հեռացումը ուկրաինացիների համար անկում է։ Աշխարհում հայտնի ոչ մի ուկրաինացի կոմպոզիտոր, գրող չկա։
* Ուկրաինան կորցրել է իր հպարտությունը։ Այնտեղ ահաբեկչությունն է տիրում։ Նրանք ազգայնամոլներ են։ Դա է դարձել նրանց հպարտությունը։ Նրանք ապրում են ահաբեկչության պայմաններում։
* Ուկրաինացիները ցույց տվեցին, որ իրենց մոտ չկա ո՛չ դատախազություն, ո՛չ անվտանգության ծառայություն, ո՛չ իշխանություն, ո՛չ պետություն ...
* Կիևում որոշումների ընդունման կենտրոնը գտնվում է Ամերիկայի դեսպանատանը։
* Եվրամիության «Արևելյան Գործընկերություն» ծրագիրը այն մասին է, թե ինչպես թույլ չտալ ինտեգրում Մոսկվայի շուրջ:
* Ուկրաինայում քաղաքացիական պատերազմ է, այնտեղ ռուսական զորքեր չկան:

Մասնավորապես *Սաակաշվիլու* մասին խոսելիս հիմնական շեշտադրուները եղել են.

* Սաակաշվիլին նույնպես սկսում է խոսել պատերազմի մասին, շուտով մեզ (*Ռուսաստանի*) վրա կհարձակվեն ... ամերիկայի ոսկե տղան նունպես կենտրոնանում է Ուկրաինայի ռազմական, այլ ոչ թե սոցիալական հարցերի վրա։
* Երկուսն էլ վատն են, և՛ Սաակաշվիլին, և՛ Պորոշենկոն, բայց Ուկրաինային հիմա հրում են պատերազմի, ոչ Դոնբասում, այլ Ռուսաստանի հետ ... սկզբում Դոնբասի միջոցով, հետո ինչպես կստացվի։ Այս սա է մեր «հարգարժան» ամերիկացի գործընկերների երազանքը։
* Սաակաշվիլիի ձերբակալումը նրա ռեյտինգի բարձրացման համար էր։
* Սաակաշվիլիի հաջողությունը կայանում է նրանում, որ նա Վրաստանը լցրեց Կենտրոնական հետախուզության գործակալության (ЦРУ-ի) գործակալներով, Վրաստանը դարձրեց ՆԱՏՕ-ի սպասուհին, այն դարձրեց պլատֆորմ Ռուսաստանի հետ հնարավոր պատերազմի համար։ ... նույն հանձնարարությունն էլ ունի Ուկրաինայի հարցում։
* Պորոշենկոն նույնպես մանևրում է, նա նունպես ունի ազատության աստիճան։ Տարածաշրջանային ցանկացած ղեկավար ամբողջությամբ ենթարկվող չէ Վաշինգոտին։ Դրա համար պետք է Սաակաշվիլին։
* Սաակաշվիլին գործիք է ԱՄՆ-ի նեոկոնսերվատիվ էլիտայի ձեռքին։ Նպատակը անկայունության ստեղծումն է Ռուսաստանի սահմանին։ Սաակաշվիլին պետք է նրա համար, որ ապակայունացնի վրացական քաղաքական իրավիճակը, ձախողի Ռուսաստանի և Իրանի մտերմացման ծրագիրը։ Սա Ռուսաստանի դեմ պատերազմի զենքն է, սա հիբրիդային պատերազմի զենքն է, նա բոլորովին ծաղրածու չէ։
* Սաակաշվիլիի բոլոր ներկայացումները հերթական շիրման է, որպեսզի ժամանակին փողերը լցնեն գրպանները։
* Սաակաշվիլիին մենք (*ռուսները*) համարում ենք ԱՄՆ-ի սրիկան։

*Օլիմպիական խաղերին ռուսական հավաքականի* մասնակցության արգելքի վերաբերյալ քննարկումները հիմնականում ծավալվում էին հետևյալ հռետորաբանությամբ.

* ԱՄՆ-ի մարզիկներն այս տարի երեք անգամ շատ են «բռնվել» դոպինգի համար: Սա մաքուր քաղաքականություն է:
* Սպորտը դարձել է քաղաքականություն։
* Արևմտյան ուժերը ցանկանում են Օլիմպիադայից առաջ կոտրել ռուս մարզիկների ոգին։
* Ամերիկացի մարզիկները (այդ թվում Վիլիամս քույրերը) օգտագործում են խթանիչներ, սակայն դրանք ոչ ոք «չի հայտնաբերում», որովհետև նրանք ամերիկացիներ են։
* Մենք (*Ռուսաստանը*) պետք է դադարեցնենք մեր պարտականությունների կատարումը Համաշխարհային առևտրի կազմակերպությունում մեր մարզիկների պաշտպանության համար։
* Սա սպորտ չէ, սա ստոր քաղաքականություն է, կեղտոտ քաղաքականություն։

*Արևմուտքի և ԱՄՆ–ի* մասին հնչող տեսակետները հիմնականում ունեն հետևյալ երանգները.

* ՆԱՏՕ-ն է հրահրում այս բոլոր կոնֆլիկտները, այս ամբողջ քաոսը ... Իսկ ո՞վ է այսօր ՆԱՏՕ-ի համար գլխավոր ագրեսորը։ Իհարկե Ռուսաստանը։ Կգան ռուսները և ձեզ բոլորին կբռնաբարեն, և այս վախը շատ լավ վաճառվում է եվրոպական երկրներում։ *(ՆԱՏՕ-ի կանանց իրավունքների պաշտպանության առաքելության մասին)*
* Ֆորմալ առումով ԱՄՆ-ը համարվում է իսլամիստական պետության հաղթողը, նրանք վերցրել են երկու մայրաքաղաքները՝ Մոսուլը և Ռաքքան։ Թե որքան ռուս և սիրիացի զինվոր են սպանել այնտեղ, դա ոչ մեկի համար կարևոր չէ։
* Եվրոպայի տարածքը գտնվում է ԱՄՆ զորքերով օկուպացիայի տակ և քանի դեռ նրանց տարածքում ԱՄՆ զորքերն են, Եվրոպան ինքնուրույն քաղաքականություն չի կարող իրականացնել։
* ԱՄՆ-ի հիմնական նպատակը ՆԱՏՕ-ի բազայի տեղակայումն էր Ղրիմում, որը ձախողվեց։
* Այն ամենը, ինչ անում է Ամերիկան, ուղղված է միայն մի բանի՝ Ռուսաստանի ներսում իշխանության փոփոխությանը։
* Արևմուտքը ԽՍՀՄ-ի փլուզումից հետո ինքնության ճգնաժամ ուներ, գրեթե քառորդ դար չէր գտնում իր ինքնությունը և վերջապես գտավ՝ ատելությունը մեր (*Ռուսաստանի*) նկատմամբ։
* Նրանց (*արևմտյան երկրների մասին*) կրոնը՝ ժողովրդավարությունը, մահացել է, հիմա կրոնը ռուսաֆոբիան է։ Նրանք ոչ մի ուրիշ զգացմունք չունեն, ունեն միայն վախ։
* ԱՄՆ-ն զենք է վաճառում Ուկրաինային։
* *(ամերիկացիները)* երկիր մոլորակի բոլոր պատերազմների կազմակերպիչն են։
* Ամերիկան լցնում է Ուկրաինան փողերով, բայց ոչ թե այն հարուստ երկիր դարձնելու համար, այլ երկարատև կոնֆլիկտ ստեղծելու համար և որ Ռուսաստանը ներքաշվի այդ վախենալու ծրագրի մեջ։
* Պատերազմը կվերջանա, երբ ամերիկյան բազաները վերանան մեր մայրցամաքից, որոնք օկուպացրել են Եվրասիան։ Այդ ժամանակ Եվրասիայում կլինի խաղաղություն և կվռնդեին ամերիկացիներին այստեղից։
* ԱՄՆ-ը ահաբեկչությանը նայում է մի աչքով, միայն մի կողմն է դրա տեսնում, իսկ մյուս մասը՝ նորմալ է։
* ԱՄՆ-ին պետք չեն բանակցություններ։ ԱՄՆ-ին պետք է դիրք։
* Այսօր ֆաշիզմը արևմուտքի գործիքն է Ռուսաստանի դեմ։
* Ամերիկացիների 65 տոկոսը հիմար է։
* Ի տարբերություն ԱՄՆ-ի, մեզ (*Ռուսաստանում*) մոտ խոսքի ազատություն է։
* ԱՄՆ-ի ռազմական ուսուցումներն անցկացվում են Չինաստանի և Ռուսաստանի դեմ։
* Արևմուտքը ստեղծում և աջակցում է ոչկառավարական հասարակական կազմակերպություններին և նրանց միջոցով միջամտում է Ռուսաստանի ներքին գործերին: ԱՄՆ-ի կողմից ՀԿ-ների ֆինանսավորումը շարունակում է աճել:
* ԱՄՆ խանգարում է Հյուսիսային և Հարավային Կորեյաների միջև երկխոսությանը:
* Արևմտյան կոալիցիան ԱՄՆ գլխավորությամբ ձևացնում է պայքարը ահաբեկիչների դեմ: Այսպես, նրանք թուլացրել են ռազմական գործողությունները Իսլամական Պետության դեմ:

***Այսպիսով ամփոփելով այս եթերների շարքը, կարելի է միանշանակ հանգել այն եզրահանգմանը, որ տվյալ ծրագրի հեռարձակման արդյունքում իրար հետևից կրկնվող եթերներով մարդկանց ուղերձ էր հղվում որ.***

1. ***Կա երկու Ուկրաինա. Մեկը՝ Ռուսական լավը, իսկ մյուսը ֆաշիստական, նացիստականը։***
2. ***Ուկրաինայում առկա շարժումները ներքին պահանջարկի արդյունք չեն, այն հրահրված են ԱՄՆ, Գերմանիայի, Եվրոպայի կողմից։***
3. ***Ուկրաինան առանց Ռուսաստանի ոչինչ է։***
4. ***Ուկրաինայում չկա ժողովրդավարություն, չեն ապահովվում մարդու իրավունքները, այնտեղ տիրում է ահաբեկչություն։***
5. ***Միխաիլ Սահակաշվիլին ԱՄՆ վարձկան է, որը ԱՄՆ ծրագրի համաձայն ապակայունացրել է իրավիճակը Վրաստանում և հիմա նույնը փորձում է անել Ուկրաինայում՝ դրա դիմաց ստանալով վարձատրություն։***
6. ***ԱՄՆ ագրեսոր է, ով պարզապես զավթողական քաղաքականություն է վարում, իսկ Ռուսաստանը այն հզոր երկին է, որը պետք է դիմագրավի այդ չարիքին։***
7. ***Ռուսական մարզիկների որակազրկումը և Օլիմպիական խաղերին վերջիններիս մասնակցության արգելքը բացառապես պատժամիջոցներ են կիրառված Ռուսստանի դեմ։***

*Անդրադարձ Հայաստանին*

2017 թվականի նոյեմբերի 24-ին Բրյուսելում Հայաստանի Հանրապետության և Եվրոպական Միության միջև ստորագրվեց ՀՀ-ԵՄ համապարփակ և ընդլայնված գործընկերության համաձայնագիր, որի կապակցությամբ առանձնակի ուշադրություն է դարձվել այն հանգամանքին, թե այդ իրադարձության առնչությամբ ինչ անդրադարձ է եղել մոնիթորինգի ենթարկվող հաղորդումների ժամանակ։ Այսպես, տվյալ ծրագրի շրջանակում  24.11.2017թ. եթերի ժամանակ հաղորդավար Եկատերինա Ստրիժենովան կարծիք է հնչեցրել, որ Բելառուսը, Մոլդովան, Ուկրաինան, Ադրբեջանը, Վրաստանը և Հայաստանը նախկին ԽՍՀՄ պետություններ են և այսօր իրենց Ռուսաստանի թշնամի են կոչում։

Թեման նաև զարգացվել է հաղորդման հյուրերի կողմից, որոնք մասնավորապես արտահայտել են հետևյալ կարծիքները.

* **Մաքսիմ Շեվչենկո, քաղաքացիական հասարակության և մարդու իրավունքների զարգացման խորհրդի անդամ (ՌԴ նախագահին կից), լրագրող**

Հայերի այն մասը, որոնք Ռուսաստանի կողմնակիցներն են, մեր կողմնակիցներն են, իսկ այն մասը, որը ձեր կողմնակիցներն են *(Եվրոպայի)*՝ մեր թշնամիներն են։

Իսկ Ղարաբաղը Ադրբեջանի մասն է *(հարցին ի պատասխան),* և այդ հարցը պետք է լուծվի եռակողմ պայմանագրով՝ Մոսկվայի, Անկարայի և Թեհրանի միջև։

* **Անատոլի Կուզիչեվ, հաղորդավար**

Մեզ պատերազմ են հայտարարել *(Եվրոպան)*։ Մեզ ասում են թշնամի և ցանկանում են պատերազմել։ Ռուսաստանը թշնամի է. սա կոնսենսուս է։ Եթե Հայաստանը ցանկանում է և՛ ԱՄՆ-ի, և՛ Ռուսաստանի հետ ունենալ լավ հարաբերություններ, ինչպե՞ս է դա հնարավոր, եթե երկու կողմերը հակադիր պետություններ են, ինչպե՞ս դա չի հակասում։ Երկու տարի առաջ Հայաստանում էներգետիկայի մայդան էր։ Նրանք չգիտեին, թե որքան են վճարում 1 կիլովատտի համար, նրանց, ենթադրում եմ, որ «փոքր-ինչ» դրդել էին, որ դուրս գան ցույցերի։

* **Սերգեյ Կուրգինյան, քաղաքագետ, «Суть времени» շարժման առաջնորդ**

Հայաստանը ուզում է ապրել. ուզում է։ Նշանակում է այն ռուսական քաղաքականության ֆորմատից դուրս չի գա։ Արևմտյան ուժերը միշտ էլ կարող են փողոց հանել փոքրամասնությանը, բայց որոշում պետք է կայացնի մեծամասնությունը՝ ժողովրդական ընտրությունների միջոցով։ Այս մեծամասնությունն է պարունակում իր մեջ գենետիկական հիշողություն, թե ինչ օգուտ ունեն Ռուսաստանից։

* **Սերգեյ Ստրոկան, «Կոմերսանտ» թերթի թղթակից**

Թող մեկը ասի, թե ինչ օգուտ են ստացել այդ պետությունները *(Արևելյան գործընկերության)* Եվրոպայից։ Դա ընդամենը «մուլյաժ» է։

## 4.2. «60 րոպե»

*Հաղորդումն ունի պրոռուսական ուղղվածությունը։ Հակաարևմտյան հռետորաբանությունն այդքան էլ արտահայտված չէ, որքան “Время покажет” հաղորդման ընթացքում։ Հաղորդավարների կողմից հաճախ դեմքի արտահայտությունների, ժեստերի միջոցով արտահայտվում է քամահրական կարծիքը արևմտամետ փորձագետների արտահայտած մտքերի հանդեպ։*

Թիրախավորված ժամանակահատվածում հեռարձակվել է օրական երկու հաղորդում՝ ցերեկային և երեկոյան, ինչի արդյունքում մշտադիտարկման է ենթարկվել ընդհանուր թվով 45 հաղորդում, որոնց հիմնական **թեմաներն են** եղել.

* Թողարկում 21.11.17
1. Ցերեկային եթեր` Ուկրաինա, Արժանապատվության և ազատության տոն
2. Երեկոյան եթեր՝ Ուկրաինական մայդանի դեպքերը
* Թողարկում 22.11.17
1. Ցերեկային եթեր `Ռուսաստանի դեմ կիրառվող սանկցիաներ
2. Երեկոյան եթեր՝ Սիրիայում ռուսական զորքերի հաղթանակը
* Թողարկում 23.11.17
1. Ցերեկային եթեր `Ղրիմ:
2. Երեկոյան եթեր՝ Ամերիկայի կողմից Ուրկրաինային զենքի մատակարարումը
* Թողարկում 24.11.17
1. Ցերեկային եթեր `Միջազգային հարաբերություններ
2. Երեկոյան եթեր՝ քննարկում էին, թե արդյո՞ք Ռուսաստանը պատրաստվում է պատերազմի թե ոչ և հիմնականում ներկայացնում էին դեպքեր, թվեր
* Թողարկում 27.11.17
1. Ցերեկային եթեր` Ուկրաինան խախտել է Մինսկի համաձայնագիրը և գրավել ԴԺՀ-ի («Դոնեցկի ժողովրդավարական հանրապետություն») այսպես կոչված «գորշ գոտու» տարածքում գտնվող գյուղերը:
2. Երեկոյան եթեր՝ Ուկրաինայի ռազմական գործողությունները սեփական տարածքում՝ գյուղերը ազատագրելու համար
* Թողարկում 28.11.17
1. Ցերեկային եթեր` Ուոլկերի կարծիքով` պատերազմի հավանականությունը Դոնբասում հասնում է 80%-ի:
2. Երեկոյան եթեր` Ուկրաինայի տարածքում ռուսական զորքերի տեղակայման մասին
* Թողարկում 29.11.17
1. Ցերեկային եթեր` Հյուսիսային Կորեայում արձակվել է միջմայրցամաքային բալիստիկ հրթիռ; Պատերազմի բանտարկյալների փոխանակումը Ուկրաինայի և ԴԺՀ և ԼԺՀ միջև:
2. Երեկոյան եթեր՝ 1-ին մասը ռուսական ընտանիքներին աջակցություն ցույց տալու և դրանք մեծացնելու վերաբերյալ էր։ Խոսվեց միայն պետական բյուջեի, դրանից ընտանիքներին հնարավոր միջոցների հատկացման մասին, նաև դրանց հայթայթման մասին։ Խոսվեց միայն ներպետական խնդիրների և տնտեսության մասին։

Երկրորդ մասը՝ Հյուսիսային Կորեայի բաց թողած հրթիռին էր վերաբերում։ Ըստ էության երկու կողմերն էլ դեմ արտահայտվեցին նրանց կողմից հրթիռ բաց թողնելու երևույթին։

* Թողարկում 30.11.17
1. Ցերեկային եթեր`Ռուսաստան-ԱՄՆ հարաբերություններ
2. Երեկոյան եթեր՝ Russia Today ալիքի ակրեդիտացիայի մերժումը ԱՄՆ կոնգրեսի կողմից
* Թողարկում 01.12.17
1. Ցերեկային եթեր` Կիևի պատրիարք Ֆիլարետի ապաշխարական նամակը, ՆԱՏՕ-ի անդամակցության ռեֆերենդումի անցկացումն Ուկրաինայում:
2. Երեկոյան եթեր՝ Ուկրաինայի կողմից ՆԱՏՕ-ին անդամակցելը
* Թողարկում 04.12.17
1. Ցերեկային եթեր` «Ազատ Ռուսաստանի» ընդդիմադիր ֆորում Վիլնյուսում
2. Երեկոյան եթեր` առաջին մասի հյուրն էր Քսենիա Սոբչակը որպես նախագահի թեկնածու: Դեմ էր արտահայտվում Ռուսաստանի վարած քաղաքականությանը բոլոր ոլորտներում, մեղադրում իշխանությանը և բողոքում երկրի ներպետական իրավիճակից:

Երկրորդ մասը նվիրված էր Վիլնյուսում անցկացված հակառուսական ֆորումին, որի դեմ էին արտահայտվում հրավիրված փորձագետները:

* Թողարկում 05.12.17
1. Ցերեկային եթեր` Սաակաշվիլիի գործողությունները գնահատվել են որպես հեղաշրջման փորձ: Ձմեռային Օլիմպիական խաղերից Ռուսաստանի հավաքականի հեռացման հարցը:
2. Երեկոյան եթեր՝ Օլիմպիական խաղերից Ռուսաստանի որակազրկումը: Քննարկում էին դոպինգի հարցերը, նաև Ուկրաինայում Սահակաշվիլիի ձերբակալումը
* Թողարկում 06.12.17
1. Ցերեկային եթեր` Ռուսաստանցի մարզիկները կարող են մասնակցել օլիմպիական խաղերում միայն սպիտակ դրոշի տակ և առանց ազգային հիմնի:
2. Երեկոյան եթեր՝ Պուտինի կողմից նախագահական ընտրություններում առաջադրվելը։ Քննարկում էին թեկնածուներին, թե ինչպես կքվեարկի հանրությունը։ Հիմնականում գովաբանում էին Պուտինին, թվերով ներկայացնում, թե որքան կայուն է Ռուսաստանը Պուտինի օրոք։ Նաև այն, որ Պուտինը կայունություն ու զարգացում բերող միակ թեկնածուն է։ Նշվում էին նրա ձեռքբերումները՝ Ղրիմը, Սիրիայում հաղթանակը ... Հիմնական ուղերձը (անուղղակիորեն) այն էր, որ աշխարհաքաղաքական այս բարդ իրավիճակում և վտանգների պայմաններում միակ հնարավոր թեկնածուն Պուտինն է։ Հստակ նշում էին, որ շանս ունի բացառապես նա։ Հորդորում էին, որ բնակչությունը գնա քվեարկության։
* Թողարկում 07.12.17
1. Ցերեկային եթեր` Սաակաշվիլին իրեն հայտարարել է Ուկրաինայի փրկիչ:
2. Երեկոյան եթեր՝ Սահակաշվիլիի ձերբակալումը
* Թողարկում 08.12.17
1. Ցերեկային եթեր` Իրավիճակը Ուկրաինայում:
2. Երեկոյան եթեր՝ Երուսաղեմը Իսրայելի մայրաքաղաք ճանաչելու վերաբերյալ Թրամփի հայտարարությունը
* Թողարկում 11.12.17
1. Ցերեկային եթեր` Պուտինը Սիրիայում; ռուսական զորքերի մասնակի դուրսբերում Սիրիայից:
2. Երեկոյան եթեր՝ Սիրիայի ազատագրումը։ Հիմնականում քննարկում էին, թե ինչ զենքի տեսակներ են օգտագործվել ազատագրման համար
* Թողարկում 12.12.17
1. Ցերեկային եթեր` 1. Ուկրաինա; 2. Ռուս սպորտսմենները մասնակցում են Օլիմպիական խաղերին:
2. Երեկոյան եթեր՝ Ռուսաստանի և ԱՄՆ-ի հարաբերությունները
* Թողարկում 13.12.17
1. Ցերեկային եթեր` Ղրիմ
2. Երեկոյան եթեր` Ուկրաինայի և Ռուսաստանի հարաբերությունները
* Թողարկում 14.12.17
1. Ցերեկային եթեր` Վ. Պուտինի մամլո ասուլիս
* Թողարկում 15.12.17
1. Ցերեկային եթեր` Ռուսական և ամերիկյան ինքնաթիռների միջև միջադեպը Սիրիայի օդային տարածքում:
2. Երեկոյան եթեր` Ռուսաստանի և ԱՄՆ-ի հարաբերությունները ռազմական ոլորտում
* Թողարկում 18.12.17
1. Ցերեկային եթեր` Ուկրաինա
2. Երեկոյան եթեր` Ժիրինովսկիի նախընտրական ծրագրերը։ Հիմնականում քննադատվում էր Ռուսաստանի ներքին և արտաքին քաղաքականությունը: Երկրորդ մաս` Ուկրաինայից ռուսական զորքերի հանելը:
* Թողարկում 19.12.17
1. Ցերեկային եթեր` Ուկրաինական զորքերը կրակ են բացել Դոնբասի վրա {ըստ հաղորդման մեջ ներկայացվող տեղեկատվության}:
2. Երեկոյան եթեր` ԱՄՆ-ի հետ հարաբերությունները
* Թողարկում 20.12.17
1. Ցերեկային եթեր` Ուկրաինա (ՄԱԿ-ի Գլխավոր Ասամբլեայում անց է կացվել քվեարկություն Ղրիմում մարդու իրավունքների խախտման վերաբերյալ բանաձևի կապակցությամբ: Ընդունվել է բանաձև, որում Ռուսաստանը անվանվել է օկուպանտ երկիր:)
2. Երեկոյան եթեր` Ուկրաինայում իրավիճակը
* Թողարկում 21.12.17
1. Ցերեկային եթեր` Ուկրաինա
2. Երեկոյան եթեր՝ Ուկրաինայի գործողությունները

Դիտարկված 45 հեռուստահաղորդումներից 25-ում (ծրագրի հիմնական մասում, ամբողջությամբ կամ մասնակիորեն) քննարկումներ են ծավալվում Ուկրաինայի, մասնավորապես մայդանի, Սահակաշվիլիի, Դոնբասի վերաբերյալ։

Դիտարկվածներից 10 ծրագիր նվիրված էր ԱՄՆ, Թրամփին և արևմուտքի առանձին կազմակերպությունների հետ հարաբերություններին։

Սիրիային, Հյուսիսային Կորեային և միջազգային հարաբերություններին անդրադարձ է կատարվել ընդհանուր թվով 8 ծրագրերի ընթացքում։

Ռուսաստանի քաղաքական խնդիրների, մասնավորապես առաջիկա նախագահական ընտորությունների, ներքին քաղաքականության մասին, ինչպես նաև հիմնականում Պուտինի մասնակցության և դերակատարման մասին խոսվել է դիտարկված ծրագրերից 6-ում։

Հաղորդումներից 4-ում անդրադարձ էր կատարվում ռուս մարզինկների որակազրկման և Օլիմպիական խաղերին վերջիններիս մասնակցության սահմանափակման խնդրին՝ վերջինս ներկայացնելով որպես քաղաքականություն ուղղված Ռուսաստանի դեմ։ Եվս 2 եթեր նվիրված են եղել Ռուսաստանի դեմ կիրառված սանկցիաներին։

Առանձնակի հետաքրքրական էր դիտարկել, թե ովքեր են լինում տվյալ ծրագրի **հյուրերը**, որոնց միջոցով հիմնականում իրականացվում էր քարոզչությունը։ Ուշագրավ է սակայն, որ սույն ծրագրում ի տարբերություն «Ժամանակը ցույց կտա» արտահայտվելու հնարավորություն էր ընձեռվում նաև ուկրաինական փորձագետների, ովքեր ներկայացնում էին այլընտրանքային մոտեցումներ և վիճարկում այլ հյուրերի արտահայտած տեսակետները։ Այսպես, սույն հաղորդաշարին առավել հաճախ հրավիրվող, հայտնի, հյուրերի ցանկը և նրանց կողմից քննարկված թեմաները ներկայացվում են ստորև.

* Նիկիտա Իսաևը, «Նոր Ռուսաստան» քաղաքական շարժման ղեկավար՝ մասնակցելով 8 եթերի հիմնականում խոսել է Ուկրաինայի, Ռուսաստանի դեմ կիրառված սանկցիաների, ռուս մարզիկների Օլիմպիական խաղերին սպիտակ դրոշի ներքո մասնակցության, Ռուսաստանի ներքին խնդիրների, ԱՄՆ-֊ի, Սիրայի մասին։
* Ֆրանց Կլինցևիչը, ՌԴ ֆեդերացիայի խորհրդի պաշտպանության և անվտանգության հանձնաժողովի ներկայացուցիչ՝ մասնակցելով 7 եթերի հիմնականում խոսել է ԱՄՆ, Ուկրաինայի, Արևմուտքի մասին։
* Վադիմ Կարասյովը, քաղաքագետ (Ուկրաինա), մասնակից է եղել ընդհանուր թվով 6 եթերների, որոնց ընթացքում ներկայացնում էր Ուկրաինայում տիրող իրավիճակի մասին տեղեկատվություն։
* Օլեգ Նիլովը, ով հանդիսանում է ՌԴ Պետդումայի տրանսպորտի հարցերով հանձնաժողովի անդամ, մասնակցել է 5 եթերների՝ խոսելով Ուկրաինայի, Ռուսաստանի նախագահի ընտրությունների, ԱՄՆ մասին։
* Լեոնիդ Կալաշնիկովը, ԱՊՀ հարցերով ՌԴ Պետդումայի հանձնաժողովի նախագահը, ներկա է գտնվել 5 եթերների և խոսել է հիմնականում Ուկրաինայի, Ռուսաստանի նախագահի ընտրությունների, ԱՄՆ մասին։
* Ալեքսանդր Ռոմանովիչ, «Արդար Ռուսաստան» կուսակցություն. մասնակցելով 4 եթերների խոսել է Ուկրաինայի, Արևմուտքի, ՆԱՏՕ-ի մասին։
* Վասիլ Վակարովը, ով քաղաքագետ է Ուկրաինայից, մասնակցելով 4 եթերների ընթացքում ներկայացնում էր Ուկրաինայում տիրող իրավիճակի մասին տեղեկատվություն։
* Վասիլի Վոլգան Ուկրաինայի Գերագույն Ռադայի V-րդ գումարման պատգամավոր է, ով մասնակցելով 4 եթերների խոսել է Ուկրաինայի մասին։
* Սերգեյ Սուդակովը՝ ՌԴ ռազմական ակադեմիայի թղթակից անդամ է, ով մասնակցելով 4 եթերների խոսել է ԱՄՆ, Կորեայի, ՆԱՏՕ մասին։
* Վլադիմիր Ժիրինովսկին՝ Ռուսաստանի Լիբերալ-դեմոկրատական (ЛДПР) կուսակցության ղեկավարը, մասնակցելով 4 եթերների խոսել է Ռուսաստանի արտաքին քաղաքականության, Ուկրաինայի, ԱՄՆի մասին։
* Իգոր Մորոզովը, Միջազգային հարցերով ՌԴ ֆեդերացիայի խորհրդի անդամ՝ մասնակցելով 4 եթերի խոսել է ինչպես ԱՄՆ և Ուկրաինայի, այնպես էլ ներպետական համակարգերի մասին:
* Անդրեաս Մաուրերը, Ձախ կուսակցության ֆրակցիա (Գերմանիա)՝ մասնակցելով 3 եթերի հիմնականում խոսել է Ռուսաստանի դեմ կիրառվող սանկցիաների մասին։
* Յուրի Աֆոնինը, ՌԴ Պետդումայի բնական ռեսուրսների, սեփականության հարցերով հանձնաժողովի ներկայացուցիչը՝ մասնակցելով 3 եթերի հիմնականում դիրքորոշումներ է արտահայտել ԱՄՆ և Ուկրաինայի վերաբերյալ։
* Իլյա Շաբլինսկին. ՌԴ Նախագահին առընթեր մարդու իրավունքների հարցերով խորհրդի անդամ՝ մասնակցելով 3 եթերի հիմնականում խոսել է ԱՄՆ և Ուկրաինայի, ինչպես նաև Ռուսաստանի դեմ կիրառվող սանկցիաների թեմաներով։

Ուշագրավ է, որ հրավիրված հյուրերն ու հաղորդավարները տարբեր եթերներում, հաճախ նաև խոսելով տարբեր թեմաների շուրջ օգտագործում էին հստակ կրկնվող և ընդգծված **արտահայտություններ ու տերմինաբանություն**։ Այսպես օրինակ, խոսելով *Ուկրաինական թեմայից* հիմնական շեշտադրումներն ու տեղեկատվական հոսքն ուղղված էր հետևյալ մտքերի և եզրույթների հրամցմանը լսարանին.

* Ուկրաինան շատ էր երազում Արևմուտք դառնալու մասին, և եթե կարողացավ դառնալ, ապա միայն վայրի կերպարում …
* Ռուսաստանից Ուկրաինայի անջատման քաղաքականությունը, կատարվում է հայտնի ամերիկյան մեթոդիկայով, ըստ որի ամեն ինչ հաշվարկված է. պետք է խզել բոլոր կապերը Ռուսաստանի հետ:
* Ամերիկան վերցրել է ամբողջ Ուկրաինան և ղեկավարում է այն...
* Այն, ինչ դուք (Ուկրաինան) այսօր անում եք, արտադրում եք, Եվրոպայում ոչ մեկի պետք չէ:
* Առանձնանալու որոշումը ընդունել է Ղրիմի բնակչությունը` ռեֆերենդումի միջոցով: Երբ սադրանք տեղի ունեցավ, երբ հազարավոր նացիստներ զինվեցին` Ղրիմը արյան մեջ կորցնելու համար, մարդիկ ինքնուրույն որոշում ընդունեցին անջատվելու մասին, ոչ ոք իրենց վրա ազդեցություն չի գործել:
* Ուկրաինան պատերազմ է մղում իր սեփական ժողովրդի դեմ` Ուկրաինայի արևելքում:
* Դուք (Ուկրաինան) պետք է ամաչեք, որ այսպիսի նախագահ ունեք:
* Ժամանակն է, որ Ուկրաինան, հաշվի առնելով իր ղեկավարությունը և իր պրո-ֆաշիստական կազմակերպությունները, վերադարձնի իր արևմտյան տարածքները այն երկրներին, որոնք չեն կիրառում նման պրո-ֆաշիստական քաղաքականություն, օրինակ` Լվյովը վերադարձնի Լեհաստանին:
* Ուոկերը խիստ ճնշում է գործադրել Գերագույն Ռադայի վրա, որպեսզի նրանք ընդունեն մի շարք օրենքներ, օր.` Դոնբասի վերաինտեգրման մասին:
* Բանդերան ազգային մասշտաբի հանցագործ է և այդպես է կարծում ամբողջ ռուս ժողովուրդը:
* Ղրիմը նվաճման տարածք է: Այն միշտ նվաճվել է ինչ-որ մեկի կողմից: Սակայն ուկրաինացիները այն չեն նվաճել: Այն նվաճել են ռուսները թուրքերից, և միայն այդ պատճառով Ղրիմը մերն է:
* Մինսկի համաձայնագրի կոպիտ խախտումը հնարավորություն է տալիս բարձրացնել ԼԺՀ-ի և ԴԺՀ-ի Ռուսաստանին միացման վերաբերյալ հարցը:
* ԼԺՀ-ի բնակիչները չէին ուզում ապրել Ուկրաինայում, սակայն այստեղ իշխանության եկած մարդիկ իսկական ավազակներ են: Հենց որ պարզվեց, որ ԼԺՀ-ն թուլացել է, որոշ ուկրաինական զորքեր որոշեցին օգտվել այդ իրավիճակից և հարձակվել ԼԺՀ-ի սահմանների վրա:
* Դոնբասում համերաշխություն կլինի միայն այն ժամանակ, երբ Ռուսաստանը և ԱՄՆ-ն համաձայնության գան:
* Ուկրաինան ապրում է պատերազմի հաշվին, և եթե ֆինանսավորումը դադարեցվի, եթե արտաքին աջակցությունը վերանա, Ուկրաինայի տնտեսությունը կփլուզվի, և այդ ժամանակ անհրաժեշտ կլինի վերականգնել Ուկրաինայի շուկաները, իսկ այդ շուկաները Ռուսաստանում են:
* Այս ռեֆերենդումի անցկացումը բավականին տարօրինակ է, քանի որ Ուկրաինային ոչ ոք չի սպասում ՆԱՏՕ-ում, ինչի մասին բազմիցս ասվել է Ուկրաինային, որովհետև ՆԱՏՕ-ն չի ընդունում տարածքային կոնֆլիկտներ ունեցող երկրներին:
* Մեր աչքերի առաջ Ուկրաինան ձևափոխվում է հետամնաց աֆրիկյան մի երկրի, որտեղ չի լուծվում ոչ մի սոցիալական խնդիր, և մարդիկ գնալով աղքատանում են:
* Տխրահռչակ քաղաքական գործչին {Սաակաշվիլիին}, որին արդեն դուրս են արել իր սեփական երկրից, դուրս են անելու նաև Ուկրաինայից:
* Սաակաշվիլիի շուրջը սկսում են հավաքվել ոչ ադեկվատ մարդիկ, ավազակներ, իսկ իրավապահները ոչինչ չեն կարող անել:
* Ուկրաինան արդեն երկար ժամանակ է, որ խնդրում է, որ իրեն գերի վերցնեն, ընդ որում, ցանկալի է, որ ամերիկացիները, որովհետև նրանք շատ փող ունեն, իսկ եվրոպացիներին արդեն այնքան էլ շատ չեն հավանում որպես զավթիչներ:
* Ուկրաինան հավակնում է դառնալ նորմալ, ուժեղ նացիստական պետություն։
* Ղրիմը մեր {*ռուսների*} պատմական հայրենիքն է: Դա մեր տարածքն է, որն անօրինական ձևով Ուկրաինային է փոխանցվել Խրուշյովի կողմից: Ղրիմը եղել և միշտ լինելու է մերը:
* Ուկրաինայից հետո ամերիկացիները նախապատրաստվում են ռազմական կոնֆլիկտ հարուցել Մոլդովայի տարածքում:
* Ուկրաինական իշխանության բոլոր գործողությունները թելադրվում են Վաշինգտոնից: Վաշինգտոնը օգտագործում է ուկրաինական կոնֆլիկտը Ռուսաստանի դեմ սանկցիաները երկարացնելու, Ռուսաստանի շուրջ բացասական օրակարգ ստեղծելու, ինչպես նաև Ռուսաստանի և Ուկրաինայի միությունը խոչընդոտելու համար:
* Բոլորիս զարմացրել է ԱՄՆ-ի կեղծավորությունը։ Դուք *(ուկրաինացիներդ)* աղերսում եք ամերիկացիներին, որ ձեզ զենք մատակարարեն, նրանք ասում են, որ չեն մատակարարի, իսկ պարզվում է, որ մատակարարում են և ամերիկացիները խոսում են Ուկրաինայում կոնֆլիկտը կարգավորելու մասին՝ ականանետեր մատակարարելով Ուկրաինային։
* Ուկրաինան այլ տարբերակ չունի, քան Ռուսաստանի հետ լինելը։
* Դոնբասը առաջինն է ընդվզել ազգայնամոլական, բանդիտական ռեժիմի դեմ, որը ուժով է վերցրել իշխանությունը Կիևում։ Մենք պետք է մաքսիմալ կերպով աջակցենք Դոնբասին, որպեսզի այդ ազգայնամոլական, բանդիտական ուժերը չտարածվեն։
* Ուկրաինան մասնավոր գործ չէ, դա ԱՄՆ-ի հատուկ քաղաքականությունն է մեր նկատմամբ և այստեղ ոչ մի ժողովրդավարություն չկա։
* Ղրիմի հետ կապված քննարկելու ոչինչ չկա. Ղրիմը մերն է (Ռուսաստանինը):

Խոսելով Ռուսաստանի միջազգային հարաբերությունների, *ԱՄՆ, Սիրիա, ՆԱՏՕ, ՄԱԿ* կառույցների մասին հիմնական տեղեկատվական շեշտադրումները կատարվում էին հետևյալ տեսակետների տարածման վրա.

* Ես շատ կուզենայի հավատ ունենալ ՄԱԿ-ի նկատմամբ, սակայն չգիտես ինչու չունեմ. վերջերս նրանք շատ հեռու են օբյեկտիվ լինելուց:
* ԱՄՆ-ն փորձում է ստուգել Ռուսաստանի ամրությունը, բայց ինքը խրված է խնդիրների մեջ:
* ՆԱՏՕ-ն պնդում է, որ իր առաքելությունը միշտ եղել ու մնում է պաշտպանության մեջ, սակայն ուզում եմ հիշեցնել, թե ինչպես է 1999թ. խաղաղասեր ՆԱՏՕ-ն հարձակվել Հարավսլավիայի վրա և հարստացված ուրան պարունակող զինատեսակներ կիրառել: Աֆղանստանում էլ է ՆԱՏՕ-ն «պաշտպանվում», սակայն դրա մասին լռում են:
* ԵԱՀԿ-ն փակում է իր աչքերը Կիևի գործողությունների վրա:
* Եվրոպան լիովին կախված է ԱՄՆ-ից:
* Ամենամեծ խնդիրը կայանում է ոչ թե նրանում, որ ԱՄՆ-ն չի հավատում, որ այս կոնֆլիկտը կարելի է կարգավորել, այլ նրանում, որ ԱՄՆ-ն չի ցանկանում կարգավորել այս կոնֆլիկտը:
* ԱՄՆ-ն ձգձգում է Ուկրաինայի կոնֆլիկտը, որովհետև նա շահագրգռված է, որ Ռուսաստանը կոնֆլիկտ ունենա և խոշոր գումարներ ծախսի այդ կոնֆլիկտի լուծման համար: Կասկած չկա, որ Եվրոպան նույնպես աջակցելու է Ուկրաինային։
* Ամերիկյան զորքերը ապօրինի են գտնվում Սիրիայում: Նույնիսկ ռազմական օպերացիայի ավարտից հետո ամերիկացիները շարունակում են պահպանել լարվածությունը: Խորհրդային տարիներին Խորհրդային Միությունից վախենում էին և նրան հարգում էին: Այժմ Ռուսաստանից վախենում են: Պետք է անել այնպես, որ մեզ նաև հարգեն:
* Սիրայում Ռուսաստանի կողմից ռմբակոծությունների ինտենսիվությունը մի քանի անգամ ավելի թույլ էր, քան վերջին տասնամյակում ԱՄՆ-ի կողմից ցանկացած ռմբակոծության ինտենսիվությունը։
* Սիրիայում գործողություններն իրականացվել են Ռուսաստանի, Իրանի և Սիրիայի իշխանությունների կողմից։ Իրանը, ի տարբերություն ԱՄՆ-ի, Սիրիայի դեպքում հանդես եկավ որպես տարածաշրջանի ամենաակտիվ հետևողական պայքարողը ահաբեկչության և ԻՊ-ի դեմ:
* Մենք ցանկանում էինք հաղթել ԻՊ-ին, բայց մեզ բացահայտ կերպով սպառնում էր Ամերիկան։
* Այն, որ Ամերիկան է աջակցում ԻՊ-ի ստեղծմանը, դրա վերաբերյալ հսկայական ապացույցներ կան։
* Ամերիկացիները միշտ խախտել են միջազգային իրավունքի նորմերը և նաև իրենց ներպետական օրենսդրությունը։
* ԱՄՆ-ը մեծ պլաններ ունի Ռուսաստանի գալիք ընտրությունները ապակայունացնելու համար։
* ԵԽԽՎ-ում կարոտել են մեր վճարած 11 միլիոնին, դրա համար են ցանկանում վերականգնել մեր անդամությունը։
* Մենք ԵՄ-ի անդամ չենք, նրանց ինչ գործն է, թե ինչ է կատարվում ՌԴ ներսում։
* Մեր և նրանց միջև տարբերությունը փոքր է, կայանում է նրանում, որ մենք ամբողջ աշխարհին չենք սովորեցնում ազատություն և ժողովրդավարություն, որը չկա ԱՄՆ-ում, բայց նրանք սովորեցնում են բոլորին։
* Ամերիկացիները զբաղվում էին ոչ միայն քրդերի աջակցությամբ, այլև իսլամիստ ռադիկալների աջակցությամբ, մարդկանց, որոնք իրականում ահաբեկիչ են հանդիսանում, մարդասպաններ։
* Ամերիկացնիներն օգտագործել են ԻՊ բացառապես Սիրիայում իրավիճակի վրա ազդելու համար՝ Դամասկոսի դեմ և հետևաբար մեր դեմ՝ Ռուսաստանի։

Անդրադառնալով երկրի *ներպետական իրադարձություններին և իրավիճակին* լսարանին ուղղված հիմնական հաղորդագրությունները ստանում էին հետևյալ ձևակերպումները.

* Պուտինը հայտարարել է, որ բոլոր ձեռնարկությունները պետք է պատրաստ լինեն պատերազմական ռեժիմով աշխատելուն և արել է դա ոչ թե ընտրություններին հաղթելու համար - նա դեռ երեկ է հաղթել այդ ընտրություններին - այլ նրա համար, որ արևմուտքում լսեն այդ մասին և տարածեն ԶԼՄ-ներով:
* Եվրոպայում հասունանում է դժգոհությունը Ռուսաստանի դեմ կիրառվող սանկցիաների կապակցությամբ, որովհետև նրանք նույնպես կորուստներ են կրում Ռուսաստանի «կոնտր սանկցիաներից»:
* Այսօր մենք (Ռուսաստանը) հանդիսանում ենք ճշմարտության փոքր կղզի արևմտյան fake news-ի աշխարհում:
* Այս սանկցիաների միջոցով Ամերիկան լուծում է նաև գլոբալ գերակայության հարցը` ինչպես ղեկավարել Եվրոպան:
* Ռուսաստանը շատ էական կերպով ազդում է երկրագնդի զարգացմանը։ Russia Today-ը ցույց է տվել ԱՄՆ-ին, որ Ռուսաստանը էլ ավելի ուժեղ դիրք է զբաղեցնում։ ԱՄՆ-ն միշտ կլինի մեր հակառակորդը։
* Մենք կհարձակվենք, բավարար զենք ունենք, նրանց վրա, ովքեր մեր դեմ ծրագիր են պատրաստում։

***Այսպիսով ամփոփելով այս եթերների շարքը, կարելի է միանշանակ հանգել այն եզրահանգմանը, որ տվյալ ծրագրի հեռարձակման արդյունքում իրար հետևից կրկնվող եթերներով մարդկանց ուղերձ էր հղվում որ.***

1. ***Ուկրաինայում տեղի ունեցող շարժումները կազմակերպված, ֆինանսավորված և ուղղորդված են ԱՄՆ և Եվրոպայի կողմից, որոնց արդյունքում Ուկրաինան պատերազմ է մղում ինքն իր հետ, երկիրը վերածելով անիրավական պետության։***
2. ***Ուկրաինայում տեղի ունեցողը ֆաշիզմ է և ահաբերկչություն։***
3. ***Դոնեցկի և Լուգանսկի անկախության հռչակումը դա այդ տեղի գիտակից ժողովրդի որոշումն է։***
4. ***Ուկրաինան այլընտրանք չունի, քանի Ռուսաստանի հետ լինելը։***
5. ***Ղրիմը միշտ էլ եղել և լինելու է ռուսական տարածք։***
6. ***Սահակաշվիլին հիմնական չարիքն է, ում շուրջ համախմբվում են ավազակներ ու սրիկաներ, իսկ իշխանության ներկայացուցիչները ոչինչ չեն կարողանում անել կանխելու համար Սահակաշվիլու ակտիվ գործունեությունն Ուկրաինայում։***
7. ***ԱՄՆ-ն ձգձգում է Ուկրաինայի կոնֆլիկտը, որովհետև նա շահագրգռված է, որ Ռուսաստանը կոնֆլիկտ ունենա։***
8. ***Ռուսաստանը ցանկանում էր հաղթել ԻՊ-ին, բայց նրան բացահայտ կերպով սպառնում է Ամերիկան, քանի որ հենց Ամերիկան է աջակցում ԻՊ-ի ստեղծմանը։***
9. ***ԱՄՆ֊-ն միշտ խախտել է միջազգային իրավունքի նորմերը։***
10. ***Ամերիկացիներն ամբողջ աշխարհին սովորեցնում են ազատություն և ժողովրդավարություն, որը սակայն չկա ԱՄՆ-ում։***
11. ***Ռուսաստանը հզոր երկիր է, որը չի կարող թուլանալ իր դեմ կիրառված սանկիաներից, այն էական կերպով ազդում է երկրագնդի զարգացման վրա։***

## 4.3. «Երեկոն Վլադիմիր Սոլովյովի հետ»

*Ընդհանուր առմամբ, տպավորություն է ստեղծվում, որ հինգօրյա ռեժիմով թողարկվող 3-ժամյա հաղորդման բուն նպատակը այն է, որ պարոն Վ. Սոլովյովը հնարավորություն ունենա հյուրերի ելույթների միջև մի քանի դիպուկ, ծանրորեն կշռված խոսքերի միջոցով արտահայտել իր սեփական վերաբերմունքը օրվա թեմայի հանդեպ: Անկասկած, նրա արտահայտած վերաբերմունքը մեծապես ազդում է ազգային տրամադրությունների վրա, ինչին նպաստում են նրա բարձր ինտելեկտը, լիակատար իրազեկվածությունը, ինքնավստահության բարձր աստիճանը, ինչպես նաև այն հանգամանքը, որ դահլիճում ներկա հանդիսատեսը բուռն ծափահարությամբ է արձագանքում նրա խոսքերին` լրացուցիչ կշիռ հաղորդելով դրանց: Իր իսկ խոսքերի համաձայն` նա իրեն պրոպագանդիստ չի համարում և գտնում է, որ չկա «պրոպագանդայի» հասկացություն, և որ գոյություն ունի կա՛մ ճշմարտություն, որի մասին խոսելը չի կարող համարվել պրոպագանդա, կա՛մ շինծու փաստեր, որոնց տարածման համար լրագրողը կարող է ենթարկվել դատական հետապնդման: Իր լայն հանդիսատեսին Սոլովյովը փորձում է համոզել, որ հաղորդումը կաշկանդված չէ որևէ քաղաքական հայացքներով և ազատ է իր որոշումների մեջ, քանզի ամբիոն է տրամադրում լիբերալներին կամ այլակարծիք փորձագետներին և տարբեր կարծիքներ հնչեցնում ուղիղ եթերում: Իսկապես, հաղորդումներին ներկա են գտնվում ինչպես անձինք, ովքեր արտահայտում են պրո-պուտինյան, հակա-ուկրաինական, հակա-ամերիկյան տեսակետներ, այնպես էլ հակա-պուտինյան, պրո-ուկրաինական, խիստ լիբերալ հայացքների տեր մարդիկ: Սակայն, նրանք կարծես ընտրված են հատուկ չափանիշներով կամ գործում են ըստ մշակված պլանի. նրանք օժտված չեն սուր մտքով, դեբատների մասնագետներ չեն, հեշտությամբ մոլորվում են և զիջում են իրենց հակառակորդներին փաստարկներ բերելու և պատճառաբանելու հարցում: Հաճախ նրանք առանց վրդովմունքի ենթարկվում են սեփական անձի կամ երկրի հանդեպ արտահայտված ակնհայտ կամ քողարկված ծաղրի: Այնուամենայնիվ, հաճախ հնչում են քննադատական խոսքեր Պուտինի, նրա վարած քաղաքականության, Ռուսաստանում տիրող հակա-ուկրաինական կամ հակա-ամերիկյան տրամադրվածության հասցեին (օրինակ` «Ռուսաստանը օգտվեց Ուկրաինայի թուլությունից և իրագործեց երկար ժամանակ պլանավորած իր ծրագիրը»: «Ոչ մեկը չպետք է իշխանության մեջ մնա 18 տարի: Դա բերում է անսահման կոռուպցիայի; մեր երկրի բնակչությունը աղքատացել է, մենք երկու պատերազմի մեջ ենք»: «Հասկանալի է, թե ով է հաղթելու մեր ընտրություններում: Դա նշանակում է լճացման ևս վեց տարի»: «Նախագահի վստահության վարկանիշը վկայում է ոչ թե նախագահի, այլ ձեր {Սոլովյովի} հաղորդման և ձեր գործընկերների լավ աշխատանքի մասին»: «Հակաամերիկանիզմը արհեստականորեն ստեղծված թշնամու պատկեր է, որը հրամցնում են մարդկանց, որպեսզի նրանք չմտածեն իրենց գրպանների պարունակության մասին», և այլն):*

Թիրախավորված ժամանակահատվածում մշտադիտարկման է ենթարկվել ընդհանուր թվով 19 հաղորդում, որոնց հիմնական **թեմաներն են** եղել.

1. Թողարկում 21.11.17

Թեմա՝ Արժանապատվության և ազատության տոն Ուկրաինայում

1. Թողարկում 22.11.17

Թեմա` Ռուսաստանը դարձել է Սիրիայում և ամբողջ Մերձավոր Արևելքում տեղի ունեցող իրադարձությունների գլխավոր մոդերատորը

1. Թողարկում 23.11.17

Թեմա` Հաագայի միջազգային տրիբունալը ցմահ ազատազրկման է դատապարտել Ռատկո Մլադիչին

1. Թողարկում 26.11.17

Թեմա` Ռուսաստանի արտաքին քաղաքականություն

1. Թողարկում 27.11.17

Թեմա` ներքին քաղաքականություն. ում է վստահում Ռուսաստանի բնակչությունը:

1. Թողարկում 28.11.17

Թեմա` Ռուսաստան-Ուկրաինա

1. Թողարկում 29.11.17

Թեմա` Նոր սանկցիաներ Ռուսաստանի դեմ

1. Թողարկում 30.11.17

Թեմա` Արտաքին քաղաքականություն

1. Թողարկում 03.12.17

Թեմա` միջազգային քաղաքականություն (մեղադրանքներ ազգային անվտանգության հարցերով նախկին խորհրդական Մայքլ Ֆլիննին), սանկցիաներ Ռուսաստանի դեմ, Ուկրաինական ռեֆերենդում ՆԱՏՕ-ին անդամակցելու վերաբերյալ

1. Թողարկում 10.12.17

Թեմա` 1. Պուտինը մտադիր է առաջադրել իր թեկնածությունը; 2. Ուկրաինա

1. Թողարկում 11.12.17

Թեմա` Ռուսաստանը դուրս է հանում զորքերը Սիրիայից, Պուտինը ողջունում է ռուս զինվորներին Սիրիայում

1. Թողարկում 12.12.17

Թեմա` Ուկրաինա

1. Թողարկում 13.12.17

Թեմա` Ամերիկան ուժի լեզվով է խոսում աշխարհի հետ:

1. Թողարկում 14.12.17

Թեմա` Պուտինի մամլո ասուլիս

1. Թողարկում 17.12.17

Թեմա` Միջազգային հարաբերություններ; նախագահական ընտրություններ

1. Թողարկում 18.12.17

Թեմա` Ուկրաինա; Ռուսաստանի դեմ կիրառված սանկցիաներ

1. Թողարկում 19.12.17

Թեմա` Միջազգային հարաբերություններ, ԱՄՆ ազգային ռազմավարություն

1. Թողարկում 20.12.17

Թեմա` Ուկրաինա; ՄԱԿ-ի գլխավոր ասամբլեայի որոշման հանաձայն Ռուսաստանը ճանաչվել է օկուպանտ երկիր; միջազգային հարաբերություններ

1. Թողարկում 21.12.17

Թեմա` Միջազգային հարաբերություններ

Դիտարկվածներից 10 ծրագիր նվիրված էր ԱՄՆ, Արևմուտքին, Սիրիային և Ռուսաստանի արտաքին քաղաքականությանը։

Դիտարկված 19 հեռուստահաղորդումներից 7-ում (ծրագրի հիմնական մասում, ամբողջությամբ կամ մասնակիորեն) քննարկումներ են ծավալվում Ուկրաինայի, մասնավորապես մայդանի, Սահակաշվիլիի, Ղրիմի, Դոնբասի վերաբերյալ։

Ռուսաստանի ներքին քաղաքական խնդիրների, մասնավորապես 2018 թվականի մարտի 18-ին կայանալիք նախագահական ընտորությունների, մասին, ինչպես նաև հիմնականում Պուտինի մասնակցության և դերակատարման մասին խոսվել է դիտարկված ծրագրերից 4-ում։

Եվս 2 եթեր նվիրված են եղել Ռուսաստանի դեմ կիրառված սանկցիաներին։

Առանձնակի հետաքրքրական էր դիտարկել, թե ովքեր են լինում տվյալ ծրագրի **հյուրերը**, որոնց միջոցով հիմնականում իրականացվում էր քարոզչությունը։ Այսպես, սույն հաղորդաշարին առավել հաճախ հրավիրվող, հայտնի, հյուրերի ցանկը և նրանց կողմից քննարկված թեմաները ներկայացվում են ստորև.

* Սերգեյ Միխեև, քաղաքագետ. մասնակցել է ընդհանուր թվով 6 եթերների և խոսել արտաքին քաղաքականության, նախընտրական Ռուսաստանի, ԱՄՆ-ի, Պուտինի մասին։
* Վլադիմիր Կորնիլով, «Ռուսաստանը այսօր» միջազգային տեղեկատվական գործակալության քաղաքական թղթակից. մասնակցել է ընդհանուր թվով 5 եթերների և հիմնականում խոսել Ուկրաինայի և ԱՄՆ մասին։
* Սեմյոն Բաղդասարով, Մերձավոր Արևելքի և Կենտրոնական Ասիայի երկրների հետազոտման կենտրոնի տնօրեն. մասնակցել է ընդհանուր թվով 4 եթերների և խոսել Մերձավոր Արևելքի, Արևմուտքի, ԱՄՆ մասին
* Վ. Ժիրինովսկի. Ռուսաստանի Լիբերալ-դեմոկրատական (ЛДПР) կուսակցության ղեկավար. մասնակցել է ընդհանուր թվով 4 եթերների ներկայացնելով իր դիրքորոշումը Մերձավոր Արևելքի, ԱՄՆ, Պուտինի վերաբերյալ։
* Յակով Կեդմի, Իսրայելի հասարակական գործիչ. մասնակցություն է ունեցել 4 հաղորդումների հեռարձակմանն ու հիմնականում խոսել Սիրիայի, ԱՄՆ, միջազգային իրավիճակի, Ուկրաինայի, ՄԱԿ-ի մասին։
* Եվգենի Սատանովսկի, Մերձավոր Արևելքի ինստիտուտի նախագահ. մասնակցություն է ունեցել 4 հաղորդումների հեռարձակմանն ու հիմնականում խոսել Ուկրաինայի և ԱՄՆ մասին։
* Ն. Զլոբին, Գլոբալ շահերի կենտրոնի նախագահ (ԱՄՆ). մասնակցություն է ունեցել 4 հաղորդումների հեռարձակմանն ու հիմնականում խոսել Ռուսաստանի արտաքին քաղաքականության և ԱՄՆ մասին։
* Կ. Շահնազարով, ռեժիսյոր. մասնակցել է 4 եթերների ու խոսել Ուկրաինայի, ԱՄՆ, Պուտինի, Ռուսաստանի ներքաղաքական կյանքի մասին։
* Վ. Նիկոնով, Պետդումայի կրթության գծով հանձնաժողով. մասնակցելով 4 ծրագրերի խոսել է ԱՄՆ և ՆԱՏՕ թեմաներով։
* Արիել Կոեն, Ատլանտյան խորհրդի գլխավոր փորձագետ. ԱՄՆ, մասնակցություն է ունեցել 4 հաղորդումների հեռարձակմանն ու հիմնականում խոսել Ռուսաստանի և Եվրոպայի մասին։
* Վադիմ Տրյուխան, «Ուկրաինայի եվրոպական շարժման» ՀԿ-ի կառավարման խորհրդի նախագահ. մասնակցելով 3 հաղորդումների խոսել է բացառապես Ուկրաինայի մասին։
* Ֆ. Կլինցևիչ, ՌԴ ֆեդերացիայի խորհրդի պաշտպանության և անվտանգության հանձնաժողով. մասնակցելով 3 հաղորդումների խոսել է բացառապես ԱՄՆ մասին։

Ուշագրավ է, որ հրավիրված հյուրերն ու հաղորդավարները տարբեր եթերներում, հաճախ նաև խոսելով տարբեր թեմաների շուրջ օգտագործում էին հստակ կրկնվող և ընդգծված **արտահայտություններ ու տերմինաբանություն**։ Այսպես օրինակ, խոսելով *Ուկրաինական թեմայից* հիմնական շեշտադրումներն ու տեղեկատվական հոսքն ուղղված էր հետևյալ մտքերի և եզրույթների հրամցմանը լսարանին.

* Ուկրաինան լիովին կախված է ԱՄՆ-ի կամքից, ուստի դժվար է նրան ազատ համարել:
* Ուկրաինայի քաղաքացիները գիտակցում են, թե որքան է նվազել կյանքի որակը` համեմատած Յանուկովիչի ժամանակների հետ: Մարդիկ լքում են երկիրը աղքատության, կոռուպցիայի և անօրինականության պատճառով:
* Ուկրաինան չի կատարել ոչ մի քայլ եվրոպական զարգացման ուղով:
* Քաղաքական ազատությունները և իրավունքները գրեթե վերացվել են, մարդն ի վիճակի չէ պաշտպանվելու: Ազատությունն ու արժանապատվությունը միայն գեղեցիկ քող է, որը ծածկում է ուկրաինացիների դեմ իրականացվող ամենամեծ հանցագործությունը, երբ գեղեցիկ խոսքերի տակ նրանց թալանում ու կողոպտում են:
* Ուկրաինան հանցագործությունների թվաքանակով առաջին տեղում է, ինչպես նաև Եվրոպայի ամենաաղքատ երկիրն է – ահա հեղափոխության արդյունքները:
* Վերջին 22 տարիների ընթացքում ուկրաինական ազգը չկարողացավ կայանալ
* Մայդանը մի մեծ փոս է բացել Ուկրաինայի առջև, որի մեջ վերջինս ընկնում է և փլուզվում:
* Իր նացիոնալիստական տրամադրվածության պատճառով Ուկրաինան կկորցնի Դոնբասն ու Լուգանսկը: Ուկրաինան պետք է վերացնի նացիոնալիզմը և միանա Ռուսաստանին: Այլ տարբերակ Ուկրաինան չունի:
* Ռուսաստանը միշտ դիտարկել է Ուկրաինային որպես տարածք, որի վրայով անցնում է իր գազի խողովակը:
* Այն ամենը, ինչ այսօր տեղի է ունենում Ուկրաինայում, կարելի է անվանել մեկ բառով` զոոկրատիա, այսինքն, գազանների իշխանություն, գազանների, որոնք չեն հարգում ո՛չ մարդու ազատությունը, ո՛չ նրա կյանքը:
* Ես կկանգնեցնեի Սաակաշվիլիին մի պատի մոտ, Պորոշենկոյին `մյուս պատի մոտ, և կգնդակահարեի երկուսին, իսկ մեջտեղում` Յանուկովիչին` վախկոտ և դավաճան լինելու համար:
* Այս արյունոտ կրկեսը արդեն չորս տարի է շարունակվում է Ուկրաինայում: Չկա այնպիսի տուն, որտեղ մարդիկ իրենց պաշտպանված զգան: Այնտեղ գործում է ուժեղի իրավունքը, հրացան ունեցողի իրավունքը, հատկապես եթե այդ հրացանը գտնվում է մայդանից հետո համաներում ստացած երդվյալ նացիոնալիստի ձեռքին:
* Ուկրաինայի Մայդանում չկային ուսանողներ, այնտեղ կային արևմտյան երկրների դեսպաններ և բանդերականներ:

Բավականին ընդգծված պրոպոգանդա էր տարվում այս հաղորդման շրջանակում, որն ուղղված էր *Ռուսաստանի վարած քաղաքականությանը,* որի արդյունքում այն ներկայանում է որպես հզոր հաղաղարար պետություն և հզոր ժողովրդավար առաջնոր ունենալու ներկայացմանը, մասնավորապես առավել հաճախ հնչող կարծիքներն են.

* Մենք (Ռուսաստանը) կապահովենք Թուրքիայի ու Իրանի անվտանգությունը, իսկ փոխարենը ռազմա-օդային և ծովային բազաներ կպահանջենք:
* Ռուսաստանը վերահսկում է խաղի կանոնները Մերձավոր Արևելքում, թույլ չի տալիս, որ ՆԱՏՕ-ն ընդարձակվի հետխորհրդային տարածքում, սահմանափակում է ԱՄՆ-ի ամբիցիաները և թույլ չի տալիս Եվրոպային կտրվել իրականությունից: Ընդհանուր առմամբ, մեր քաղաքականությունն արդյունավետ է, և Արևմուտքը չի ցանկանում դրա հետ հաշտվել:
* Արևելքում խաղաղության հաստատման շուրջ բանակցությունների ընթացքում Ռուսաստանը ոչ մեկի չի պարտադրել իր գաղափարներն ու մտքերը, ինչպես միշտ փորձում են անել ամերիկացիները:
* Ռուսաստանից դուրս ապրող ռուսները սկսել են հարգել Ռուսաստանին:
* Անհրաժեշտ է շարունակել աշխատանքը հետխորհրդային տարածքում, այդ թվում Եվրասիական միության շրջանակներում, և անել այնպես, որ Ռուսաստանը ինչ-որ բան ստանա այս նախագծերի մասնակից երկրներից, այլ ոչ թե մշտապես տրամադրի նրանց իր սեփական ռեսուրսները:
* Հարցումների արդյունքների համաձայն` համար մեկ քաղաքական գործիչը, ում վստահում է Ռուսաստանի բնակչությունը, անշուշտ, Պուտինն է: Նրան վստահում է բնակչության 50%-ից ավելին:
* Արտաքին քաղաքականության մեջ Պուտինը ձգտում է բոլորի հետ բարյացակամ հարաբերություններ հաստատել և հարգանք է ցուցաբերում մարդկանց նկատմամբ: Նրան համարում են այնպիսի գործիչ, ով հենվում է և՛ լիբերալների, և՛պահպանողականների վրա, ով կարող է ապահովել և՛ կայունություն, և՛ առաջընթաց:
* Տեսե՛ք, թե որքան շատ են Ռուսաստանում բացարձակապես լիբերալ ԶԼՄ-ները, որքան շատ քաղաքական գործիչներ են կանգնում ցանկացած ամբիոնի առջև: Դուք լիբերալ հայացքների տեր մարդ եք, և Ձեզ ոչ ոք չի զրկում ֆեդերալ հեռուստաալիքով ելույթ ունենալու հնարավորությունից:
* Ի տարբերություն Ամերիկայի, մենք օգնում ենք, երբ մեզ խնդրում են. ա՛յ Սիրիան խնդրեց, մենք էլ օգնեցինք: Իսկ ԱՄՆ-ն «պաշտպանում է» բոլորին` խառնվելով նրանց ներքին գործերի մեջ:
* Մարդիկ աջակցում են Պուտինին, որովհետև նրանք համարում են նրան ուժեղ առաջնորդ, ով կարողացավ այդ թվում բարելավել երկրի տնտեսությունը:
* Պուտինին ընտրելով` մենք առաջնորդ ենք ընտրում: Մենք հավատում ենք այդ մարդուն, և մենք ընտրում ենք նրան: Մենք նույնիսկ չենք քննարկում Պուտինի ծրագիրը. ինչ է անելու, ինչպես է անելու: Ես անձամբ քվեարկելու եմ նրա օգտին, որովհետև տեսնում եմ, թե ինչ է նա արել վերջին 15 տարիների ընթացքում: Նա վերականգնեց երկիրը, ամրացրեց Ռուսաստանի ինքնիշխանությունը և դասեց Ռուսաստանը հզոր պետությունների շարքում:
* Ռուսաստանի դեմ պլանավորվում են երեք հարվածներ` սանկցիաներ ռուսական ձեռնարկությունների դեմ, մահացու զենքի վաճառք Ուկրաինային Կանադայի կողմից, և ռուսաստանյան ածխաջրածինների արտահանման սահմանափակումը Եվրոպայում:

Միևնույն ժամանակ, առանձնակի ուշադրության են արժանի այն եզրույթները, որոնք կիրառվում էին տվյալ ծրագրի շրջանակներում ներկայացնելու համար *ԱՄՆ և Արևմուտքի երկրներին, կառույցներին, գործիչներին,* մասնավորապես պարբերաբար կրկնվում էր, որ.

* Արեմուտքում գտնում են, որ ԱՄՆ-ն պարտվել է Սոչիի եռյակին` Ռուսաստանին, Իրանին և Թուրքիային:
* Ամերիկան ուզում է խստացնել սանկցիաները որոշ ռուս բիզնեսմենների հանդեպ` նպատակ ունենալով ստիպել նրանց ճնշում գործադրել Պուտինի վրա և հեղաշրջում կատարել:
* Ես շատ լավ գիտեմ ամերիկյան աշխատանքային մեթոդիկաները, որոնք ժամանակին օգտագործել են ֆաշիստները` դրանց փորձարկելով այստեղ` մեր հողի վրա:
* Երկու անգամ աճել է ՆԱՏՕ-ի երկրների թիվը, նրանք մոտեցել են մեր սահմաններին, մեզ դուրս են շպրտել բոլոր հնարավոր ինստիտուտներից: Մենք չունենք Արևմուտքին վստահելու որևէ հիմք:
* Երբ ամերիկացիները գալիս են որևէ երկիր, նրանք քայքայում են քաղաքական համակարգը, հետապնդում են իրենց ազգային շահերը և հեռանում են` դատարկություն թողնելով իրենց ետևում: Երբ գալիս է ռուսական զորքը (Աֆղանստան, Սիրիա), այն արարում է, մարդկանց բնակության որոշակի միջավայր է ձևավորում:
* Ամերիկային պետք չեն բանակցություններ ու փոխզիջումներ: Ամերիկան ուզում է, որ մենք լսենք իրեն: Իսկ մենք չենք լսում: Այդ պատճառով էլ նրանց նպատակն է սանկցիաների միջոցով ապակայունացնել իրավիճակը երկրի ներսում կամ համոզել ռուս վերնախավին, որ նա շատ վատ վիճակում է:
* Ամերիկան իր շուրջն է հավաքել մի խումբ երկրներ ու դրդում է նրանց հարձակվել Ռուսաստանի վրա` ով ինչ մեթոդով կարող է: «Հին սառը պատերազմում» կային կանոններ, որոնք հիմա չկան:
* Ժամանակակից ամերիկյան թերթերը ճշմարտություն չեն գրում Ռուսաստանի մասին, որովհետև Ամերիկայում սուր հակառուսաստանյան քարոզարշավ է ընթանում:
* Ամերիկան ուզում է տապալել Ռուսաստանին, որ սանկցիաներն էլ ավելի են խստացվելու և որ ԱՄՆ-ն զինամթերք է մատակարարելու Ուկրաինային` էսկալացիա հրահրելու նպատակով:
* Դուք (ամերիկացիները) թալանում եք բոլոր երկրներին, ամեն ինչ դուրս եք տանում այդ երկրներից: Ձեր ՍՈՐՈՍ-ով խաբում ու տանում եք բոլոր երկրների լավ մասնագետներին, գիտնականներին, ինժեներներին: Իսկ մենք չենք բերում մեզ մոտ, մեզ խնդրում են, մենք էլ վերցնում ենք:
* ԱՄՆ-ն այլևս չի կերակրելու Ուկրաինային: Նրանց նպատակը Ռուսաստանի հետ կոնֆլիկտի մեջ մտնելն է, իսկ երբ Ուկրաինան վերջնականապես փլուզվի, նրանք մեզ կասեն. «Բարձրացրե՛ք նրանց, չէ՞ որ նրանք ձեր եղբայրներն են» Իսկ Ռուսաստանում առանց այդ էլ շատ բան կա բարձրացնելու:
* Ամերիկան ձևավորում է քաոս, Ռուսաստանը` խաղաղություն: Խաղաղությունն է մեր արտաքին քաղաքականության հիմնական արժանիքը:
* Արևմտյան իշխանությունը կոշտ է և ուժեղ: Փորձեք չհամաձայնել ԱՄՆ-ի քաղաքականության հետ, և ձեր երկիր կգան «ժողովրդավարական» ռմբակոծիչները և «ժողովրդավարական» ռմբակոծում կիրականացնեն:
* ԱՄՆ Պետդեպարտամենտը ֆինանսավորում է ոչկառավարական կազմակերպությունները Ուկրաինայի փոխակերպման (трансформации) համար:
* ԱՄՆ իրականացրեց պետական հեղաշրջում Ուկրաինայում:

***Այսպիսով` ամփոփելով այս եթերների շարքը, կարելի է միանշանակ հանգել այն եզրահանգմանը, որ տվյալ ծրագրի հեռարձակման արդյունքում, հեղինակավոր մարդկանց և, հատկապես, Սոլովյովի կողմից արտահայտված տեսակետների միջոցով հմտորեն իրականացվում է հետևյալ հիմնական գաղափարների պրոպագանդան.***

1. ***ՌԴ նախագահ Պուտինը վայելում է Ռուսաստանի քաղաքացիների ճնշող մեծամասնության անսահման վստահությունն ու հարգանքը` բնութագրվելով անձնական և մասնագիտական բարձր որակներով: Նրա հաղթանակը գալիք ընտրություններում կասկածի տակ չի առնվում:***
2. ***Ռուսաստանի ներքին զարգացումը դրված է ճիշտ ուղու վրա Պուտինի արդյունավետ քաղաքականության շնորհիվ, և երկրում ակնհայտորեն դրսևորվում են տնտեսական աճի և ընդհանուր զարգացման նշանները:***
3. ***ՌԴ-ն վերահսկում է խաղի կանոնները Մերձավոր Արևելքում և սահմանափակում է ԱՄՆ-ի ամբիցիաները, որի հետ Արևմուտքը չի հաշտվում և դիմում է տարբեր միջոցների, այդ թվում` Ուկրաինայի կոնֆլիկտի ստեղծմանը և պահպանմանը` Ռուսաստանին թուլացնելու նպատակով: Ուստի, ուկրաինական մայդանը ոչ այլ ինչ էր, քան կույր գործիք ԱՄՆ-ի ձեռքերում: Ռուսաստանը ԱՄՆ-ի N1 թշնամին է: ԱՄՆ-ն սանկցիաներ է մտցնում, որպեսզի ապակայունացնի Ռուսաստանի ներքին իրավիճակը և համոզի Ռուսաստանի բնակչությանը, որ նա շատ վատ վիճակում է:***
4. ***Ղրիմը պատմականորեն պատկանում է Ռուսաստանին: Տեղի է ունեցել ոչ թե Ռուսաստանի կողմից Ղրիմի բռնակցում, այլ Ղրիմի ընդունում ՌԴ-ի տարածք իր իսկ խնդրանքով: Եթե Ռուսաստանը չպաշտպաներ Ղրիմի բնակչությանը, այն կենթարկվեր ծանր հալածանքների Կիևվի կողմից և կշաղախվեր արյան մեջ:***
5. ***Ուկրաինան հանցագործությունների թվաքանակով առաջին տեղում է, ինչպես նաև Եվրոպայի ամենաաղքատ երկիրն է – ահա մայդանի արդյունքները: Ուկրաինան լիովին կախված է ԱՄՆ-ի կամքից, ուստի դժվար է նրան ազատ համարել: Ուկրաինայի քաղաքացիները լքում են երկիրը աղքատության, կոռուպցիայի և անօրինականություն պատճառով:***
6. ***ԱՄՆ-ն չի հարգում ոչ մի պայմանավորվածություն, չի ենթարկվում ոչ մի միջազգային օրենքի, խառնվում է բոլոր երկրների ներքին գործերի մեջ, մեծ թվով մարդկանց է ոչնչացրել աշխարհի տարբեր երկրներում` իր «դեմոկրատական» ռեժիմը հաստատելու նպատակով: Ամերիկյան ռազմավարության համաձայն` այն, ինչ տարբերվում է Ամերիկայի կարծիքից, սխալ է և ենթակա է ուղղման: Ուղղումը կատարվում է զանազան ճանապարհներով` հիմնականում ռազմական ուժով: Ամերիկան քաոս է ձևավորում աշխարհում:***

## 4.4. «Հետհաշվարկ»

*Ի տարբերություն ռուսական հաղորդումների՝ այս հայկական հաղորդումը բավականին թույլ է հռետորաբանության տեսանկյունից։ Հաղորդման ընթացքում կարող է մեկ հարաբերականորեն «սուր» հարց հնչել, այն էլ դա որպես կանոն ոչ թե հեղինակի անձնական հարցն է, այլ հիմնված է լինում ինչ-որ կերպ ընդունված տեսակետի վրա։ Հարցերը նախապես պատրաստված են լինում, որից հեղինակը գրեթե չի շեղվում և հյուրի խոսքից/մտքից ելնելով այլ ուղղությամբ անգամ չի տանում խոսակցությունը, որն էլ բացառում է «հետաքրքիր», արդյունավետ քննարկումը կամ հակասական կարծիքներ ներկայացնելը։*

Թիրախավորված ժամանակահատվածում մշտադիտարկման է ենթարկվել ընդհանուր թվով 23 հաղորդում, որոնց հիմնական **թեմաներն են** եղել.

1. Թողարկում 21.11.17

Թեմա՝ Պապիլոմա վիրուսի դեմ պատվաստումն էր։ Որևէ ուղղակի շեշտադրում չարվեց այս կամ այն պետության կողմից այս պատվաստանյութը տարածելու մեջ։

1. Թողարկում 22.11.17

Թեմա՝ Սիրիական ճգնաժամն էր, ռուսական զորքերի հաղթանակը։

1. Թողարկում 23.11.17

Թեմա՝ Արցախյան հարցի կարգավորումն էր, քննարկվեցին միայն նախագահների հանդիպումները և Ադրբեջանի դիրքորոշումը այս հարցում։

1. Թողարկում 24.11.17

Թեմա՝ ԵՄ-ի հետ ստորարգված համապարփակ և ընդլայնված համաձայնագիրն էր։

1. Թողարկում 27.11.2017

Թեմա՝ Թուրքիա – ՆԱՏՕ հարաբերություններ

1. Թողարկում 28.11.2017

Թեմա՝ Հայաստանի արտաքին քաղաքականությունը, ԵՄ-ի հետ համաձայանգրի կնքումը

1. Թողարկում 29.11.2017

Թեմա՝ հայ-իրանական հարաբերությունները

1. Թողարկում 30.11.2017

Թեմա՝ ՀՀ Դատական ակտերի հարկադիր կատարման ծառայություն

1. Թողարկում 01.12.2017

Թեմա՝ Վրաստանի և Հայաստանի հարաբերությունները, մասնավորապես Վրաստանի վարչապետի Հայաստան կայանալիք այցի հետաձգումը։

1. Թողարկում 04.12.2017

Թեմա՝ Մինսկում ՀԱՊԿ-ի անդամ երկրենրի նախագահների հանդիպման արդյունքում ընդունված բանաձևը, որը վերաբերում է Ղարաբաղյան հարցի խաղաղ լուծմանը։

1. Թողարկում 05.12.2017

Թեմա՝ Կրթությունը Հայաստանում

1. Թողարկում 06.12.2017

Թեմա՝ Սեպտեմբերին Արցախ կատարած 4 թուրք մտավորականների այցը

1. Թողարկում 07.12.2017

Թեմա՝ Պեկինում տեղի ունեցած 126 երկրների կուսակցությունների համաժողովը

1. Թողարկում 08.12.2017

Թեմա՝ Թրամփի կողմից Երուսաղեմը Իսրայելի մայրաքաղաք ճանաչելը

1. Թողարկում 11.12.2017

Թեմա՝ Հայաստանի արտաքին քաղաքականությունը և դրա ազդեցությունը ներքին իրավիճակի վրա։

1. Թողարկում 12.12.2017

Թեմա՝ Թրամփի հայտարարությունը Իսրայելի մայրաքաղաքը Երուսաղեմ տեղափոխելու վերաբերյալ, Թուրքիայի հետ հարաբերությունները։

1. Թողարկում 13.12.2017

Թեմա՝ Հարկային նոր օրենսգիրք։

1. Թողարկում 14.12.2017

Թեմա՝ նոր Մաքսային օրենսգրքի քննարկում։

1. Թողարկում 15.12.2017

Թեմա՝ Հայաստանի և Ադրբեջանի ռազմամթերքը (տեսակներ, քանակ և այլն)

1. Թողարկում 18.12.2017

Թեմա՝ Սննդի անվտանգությունը (Ամանորից առաջ)

1. Թողարկում 19.12.2017

Թեմա՝ Սահակաշվիլիի կողմի անցկացվող ցույցերը Ուկրաինայում

1. Թողարկում 20.12.2017

Թեմա՝ Բիթքոինների մասին

1. Թողարկում 21.12.2017

Թեմա՝ ԱՄՆ-ի և իսլամական պետությունների հարաբերությունները (հիմնականում Թուրքիայի հետ)

Դիտարկված հաղորդումների հիմնական մասի թեմաները տվյալ պահին երկրում առկա խնդիրներին էին վերաբերում, ինչպես նաև Հայաստանի արտաքին հարաբերություններին։ Հաղորդումների շատ փոքր հատվածն էր նվիրված Սիրիային, ԱՄՆ֊ին, Թրամփին և Ուկրաինային, որոնց ժամանակ ակնհայտ ընդգծված և լայնածավալ պրոպոգանդա, ինչպես դիտարկված ռուսական հեռուսատաալիքներով էր իրականացվում տեղ չի գտել, սակայն երբեմն հրավիրված հյուրերի, բայց ավելի հաճախ հաղորդավարի կողմից հնչեցվում էին այնպիսի եզրույթներ և դիրքորոշումներ, որոնք թեև ուղղված էին հայկական լսարանին, սակայն որպես կանոն կրկնում էին այդ թեմայի շուրջ նույն ժամանակահատվածում ռուսական հեռուստաեթերում ծավալվալ տեսակետները։

Ի տարբերություն, ռուսաստանյան հեռուստաալիքների, դիտարկված հայկական ծրագրի հյուրերը բացառապես տվյալ հաղորդման քննարկման թեմայի հետ ուղղակի առնչություն ունեցող մասնագետներ, փորձագետներ կամ պետական պաշտոնատար անձիք էին և նույն հյուրը երբեք մի քանի տարբեր թեմաների քննարկմանը չի մասնակցել։ Այսպես դիտարկված հաղորդումների **հյուրերն** էին.

* Անահիտ Հարությունյան, Կրթության միջազգային ակադեմիա
* Արման Աբովյան, քաղաքական փորձագետ
* Դավիթ Անանյան, Ֆինանսների նախարարի տեղակալ
* Մուշեղ Խուդավերդյան, թուրքագետ
* Կարեն Վերանյան, Իսրայելի հարցերով փորձագետ
* Հերմինե Նաղդալյան, ԱԺ ՀՀ-Չինաստան բարեկամական խմբի ղեկավար
* Արագած Ախոյան, «Վերադարձ» հիմնադրամի նախագահ
* Նարեկ Զաքարյան, ֆինանսական շուկաների մասնագետ
* Դավիթ Հովհաննիսյան, իսլամագետ
* Կարեն Չիլինգարյան, «Սպառողների խորհրդատվության կենտրոն» ՀԿ նախագահ
* Լեոնիդ Ներսիսյան, ռազմական փորձագետ
* Արման Պողոսյան, ՊԵԿ վարչարարության մեթոդաբանության ընթացակարգերի և սպասարկման վարչության պետ
* Միհրան Հակոբյան, ՀՀԿ խմբակցության անդամ
* Հակով Չաքրյան, թուրքագետ
* Արմեն Պետրոսյան, արևելագետ
* Մենութա Հարությունյան, քաղաքական մեկնաբան
* Նարեկ Մինասյան, «Հայացք» վերլուծական կենտրոնի փորձագետ։
* Աննա Կարապետյան, «Հայացք» վերլուծական կենտրոնի փորձագետ։
* Արմեն Իսրայելյան, իրանագետ
* Արամ Կարախանյան, ՀՀ գլխավոր հարկադիր կատարողի խորհրդական
* Ալիկ Էրոյանց, Վրաստանի հարցերով փորձագետ
* Գարիկ Քեռյան, քաղաքագետ

Դիտարկելով այն **ուղերձները**, որոնք հիմնականում կարելի է որակել ուղորդված քարոզչություն, մասնավորապես *ԱՄՆ, Եվրոպայի և Սիրիայի* վերաբերյալ լսարանին մատուցվել է, որ.

* Ակնհայտ է, թե Ասսադը ում կողմից է ուղղուրդվում, դեպի ուր է գնում՝ դեպի իր փրկիչը՝ Պուտինը։
* Պուտին-Թրամփ հեռախոսազրույցի նպատակը արտաքին հարաբերությունների հարցում ընդհանուր հայտարարի գալն էր։
* ԱՄՆ և Եվրոպան ապագայում Սիրիան ուզում են տեսնել առանց Ասսադի։
* Սիրիայի նավթը, բնական պաշարները վերահսկվում են Ասսադի և նրա թիկունքում Պուտինի կողմից։
* Ամերիկան, ի դեմս շիկահեր միլիարդատիրոջ, պետք է հիացա՞ծ նայի այս ամենին (Սիրիայում իրավիճակին)։
* Եվ Իրաքում, և Սիրիայում կոալիցիայում առանց ԱՄՆ-ի դերակատարության ԻՊ դեմ պայքարը արագ ընթացք չէր ստանա։
* ԻՊ-ը, ըստ աղբյուրների, ԱՄՆ-ի ձեռագիրն է։
* Տարածաշրջանային մակարդակով ամենաուժեղը Իրանն է (ԻՊ դեմ պայքարում)։

Խոսելով *ԵՄ, ԵԱՏՄ* մասին, հիմնական ուղերձային շեշտադրումները եղել են.

* ԵՄ-ից գալիս են ոչ այնքան պիտանի օրինագծեր, որոնք մտնում են մեր ընտանիք, ԵԱՏՄ-ից նման վտանգներ չեն գալիս։
* Ընտանեկան բռնության մասին օրենքը պետք է գլոբալիստներին: Այդօրինակ օրենքների միջոցով նրանք ուզում են քայքայել, թուլացնել պետությունը: Նմանօրինակ օրենքների միջոցով նրանք առաջ են մղում միասեռ ընտանիքների գաղափարը: Այսինքն, կորչում են ավանդական ընտանեկան արժեքները:
* ԱՄՆ-ը ցանկանում է կարգի հրավիրել Թուրքիային, որ Ռուսաստանի հետ «խաղեր չտա՞ն»։
* Ասվում է, որ ԵՄ-ն գնում է կործանման, ապագա չունի …
* Մեր (Հայաստանի) նախագահն այնպիսի դիվանագության ուղի է հարթել, որ աշխարհում շատերը կարող են զարմանալ։
* Հայաստանը ռազմաքաղաքական դաշտին հակառակ քայլեր չի անի (Ռուսաստանի մասին է խոսքը)։
* ԵՄ-ն Հայաստանի հետ համաձայանգիրը կնքել է իրենց անվտանգության շահերից ելնելով՝ տարածաշրջանում մակարդակը բարձրացնելու համար։
* ԵՄ-ն հետ նոր համաձայնագրի բոլոր ոլորտներում կան ցուցումներ, թե ինչպես ապրի Հայաստանը: Այդ համաձայնագրով Հայաստանը անցնում է արտաքին կառավարման:
* Մոլդովայի տնտեսությունը քանդված է, այնտեղ երկիշխանություն է: ՈՒկրաինան քանդված է: Միայն օգուտը վիզան է, որ մեզ` «աբորիգեններիս» թույլ տան մուտք գործել Եվրոպա, այն էլ իրենց պահանջները կատարելուց հետո:
* Համաձայնագրի ստորագրումից հետո Հարավային Կովկասում մենք դառնում ենք Վրաստանի մրցակիցը։
* Ռուսաստանը փորձում է այնպիսի լուծում գտնել, որպեսզի պահպանի ռուս-ադրբեջանական հարաբերությունները նաև հնարավոր դարձնի Ադրբեջանի անդամակցությունը Եվրասիական տնտեսական միությանը։

*Ուկրաինայի* և մասնավորապես Մ. Սահակաշվիլու մասին հայտնած տեսակետները հետևյալն էին, որոնք համահունչ էին ռուսական եթերից հնչող դիրքորոշումներին.

* Սահակաշվիլիի հայտնվելն Ուկրաինայում անակնկալ չէ։ Դա լուրջ պատրաստված որոշակի քայլ է։
* Ես նրան վերաբերում եմ բացասական, որովհետև նա կա և եղել է Թուքրիայի և Ադրբեջանի կրեատուրան։
* Ոչ ոք չէր թաքցնում, որ Սահակաշվիլին Ամերիկայի կողմից ուղարկված դեսանտի կարկառուն դեմքերից մեկն էր։
* Սահակաշվիլին բացարձակ ղեկավարվող գործոն է։ Սահակաշվալին շատ կարևոր, բայց գործոն է Ուկրաինայի խաղերում։
* Սահակաշվիլիին դատարանի կողմից բաց թողնելը իշխանությունների կողմից հետաքրքիր խաղ էր։
* Սահակաշվիլին դեստաբիլացնող, զսպող մի քանի մեխանիզմներից մեկն է։

***Այսպիսով, ամփոփելով վերոգրյալը, կարելի է ասել, որ հայկական եթերի թեմաների ընտրության և քննարկվող նյութի բովանդակության վրա ռուսական հեռուսաալիքների ազդեցությունը մեծ է միջազգային թեմաների առնչությամբ, մասնավորապես, երբ խոսքը վերաբերում է Ուկրաինային, Սիրիային և Ռուսաստանի մարդասիրական և խաղաղապահ դերակատարմանը։***

# V. ՀԱՏՈՒԿ ԱԿՆԱՐԿ։

## 5.1. Ռուսական ԶԼՄ անդրադարձը Հայաստան — ԵՄ համաձայնագրի կնքմանը

Թեև մշտադիտարման չեն ենթարկվել ռուսական «Զվեզդա» և НТВ հեռուստաալիքները, սակայն տվյալ վերլուծության տեսադաշտից չէր կարող դուրս մնալ մշտադիրակման ժամանակահատվածում նշված այս երկու ալիքներով հեռարձակված ընդգծված հակահայկական երկու ծրագրերը, որոնք անմիջապես նախորդում և հաջորդում էին ՀՀ-ԵՄ համապարփակ և ընդլայնված գործընկերության համաձայնագրի ստորագրմանը 2017 թվականի նոյեմբերի 24ին Բրյուսելում։

Ռուսաստանի պաշտպանության նախարարության **«Զվեզդա» հեռուստաընկերությունը** 2017 թվականի նոյեմբերի 19ի եթերի ժամանակ մեղադրել է Հայաստանի կառավարությանը ֆաշիզմի փառաբանման համար: Արտաքին քաղաքականության հետազոտությունների և նախաձեռնությունների ինստիտուտի տնօրեն, «Ռուսաստանի օր» օրաթերթի գլխավոր տնօրենի խորհրդական Վերոնիկա Կրաշենիննիկովան, «Կանխատեսումները» ծրագրի ժամանակ մեկնաբանելով Հայաստանի Եվրոմիության հետ համապարփակ գործընկերության համաձայնագրի կնքումը, հիշեցրեց, որ Երևանը հերոսացնում է ֆաշիզմի հանցակիցները, նշելով, որ Հայաստանը, լինելով ԵԱՏՄ և ՀԱՊԿ անդամ, ինչպես նաև ՌԴ հիմնական դաշնակիցն է Հարավային Կովկասում, մի քանի օրից Բրյուսելում «Արևելյան գործընկերության» գագաթաժողովին Եվրոպական միության հետ կկնքի համապարփակ և ընդլայնված գործընկերության համաձայնագիր: «Ինչպես և Ուկրաինան, Հայաստանը ներքաշվում է «քաղաքական երկխոսությանը», որն ինչպես իրենք են ասում, «կբարձրացնի արտաքին քաղաքականության և պաշտպանության հարցերում համագործակցության արդյունավետությունը», - հեգնել է հաղորդավարուհին:

«Եվրամիության հետ ասոցացումը միակ բանը չէ, որ Հայաստանն անում է ինչպես Ուկրաինան։ Դժվար է հավատալ, բայց Երևանը նույնպես հերոսացնում է ֆաշիզմի աջակիցներին»: Այսպիսով, մայիսին Երևանում կանգնեցվել է Գարեգին Նժդեհի հուշարձանը, ով հայկական Բանդերան է: 1942-ին նա դիմել է Երրորդ Ռեյխին `խնդրելով խորհրդային Հայաստանը դարձնել գերմանական գաղութ: Նա, ով ստեղծեց Հայկական ՍՍ լեգեոնը և համոզեց հայ գերիներին. «Գերմանիայի համար մեռածը մահանում է Հայաստանի համար», - ընդգծել է Վերոնիկա Կրաշենիննիկովան:

Նա նկատել է, որ Գարեգին Նժդեհի հուշարձանը կանգնեցվել է Հայաստանի կառավարության կողմից, ինչը խորը վիրավորանք հայ ժողովրդի, ովքեր խիզախորեն կռվում էին Երկրորդ համաշխարհային պատերազմի ժամանակ, որոնցից 106-ը դարձան Խորհրդային Միության հերոսներ:

«Այս դեպքում, իշխող Հայաստանի հանրապետական ​​կուսակցությունը Նժդեհին համարում է հերոս», - պարզաբանել է Կրաշենիննիկովան։

Հաղորդավարուհին նաև նկատել է, որ ՀՀԿ-ի լոգոն հիշեցնում է ֆաշիստական սվաստիկա և նշել, որ կուսակցության ղեկավարությունը չի հերքում այդ նմանությունը:

«Վերջերս ես հնարավորություն ունեցա հանդիպել ՀՀԿ ղեկավարության հետ: Լոգոյի մասին իմ հարցին, անհավանական է, բայց կուսակցության առաջնորդներից մեկն ասաց, որ, «այո, մենք արիացի ենք»: Թվում է, թե մենք ոչինչ չգիտենք Հայաստանի իշխող շրջանակների առանձին ներկայացուցիչների մասին: Մի՞թե նրանք Հայաստանը կտանեն Ուկրաինայի ճանապարհով», հարցով է եզրափակել հաղորդավարուհին։

Ռուսական **НТВ հեռուստաալիքով** 2017 թվականի նոյեմբերի 29-ի **«Հանդիպման վայր»** հեռուստատեսային ծրագրի հիմնական մասը նվիրված էր «Ինչու Բրյուսելը Հայաստանին «Արևելյան գործընկերություն» է տանում թեմային: «Հանդիպման վայր» ամենօրյա սոցիալական և քաղաքական ծրագիր է:

«Եթե բարեկամը հանկարծ դառնում է...» խորագրով թողարկման ընթացքում ներկայացվեց, որ Ասոցացման համաձայնագրի կնքումը Հայաստանին առաջին անգամ առաջարկվեց 2013 թվականին, սակայն այն ժամանակ Երևանը հրաժարվեց ստորագրել այդ փաստաթուղթը:

Չորս տարի անց մի քանի կարևոր կետեր հանվեցին համաձայնությունից, և Հայաստանն առաջարկեց վերադառնալ փաստաթուղթը ստորագրելուն: Նոր պայմանագրի համաձայն, Երևանը կստանա քաղաքացիական հասարակության զարգացման, կոռուպցիայի դեմ պայքարի միջոցներ, և հայաստանյան բիզնեսը եվրոպական շուկաներ մուտք գործելու հնարավորություն կստանա:

Հաղորդման հյուրերից մեկը, քաղաքագետ Օլեգ Բարաբանովը ելույթ ունենալով նշել էր, որ Եվրոպան Հայաստանի կարիքը չունի: «Խնդիրը շատ պարզ է. Տարաձայնություն սերմանել Եվրասիական միության մեջ, որը հենց նոր է սկսում զարգանալ: Այստեղ խնդիրը կայանում է ոչ թե Եվրոպայի, այլ Հայաստանի մեջ», - ասել է նա:

«2013 թվականին Հայաստանը պայմանականորեն ազատ էր, կարող էր ընտրություն կատարել Եվրասիական միության և ԵՄ-ի միջև: Նա ընտրեց Եվրասիական միությունը, այժմ նա այլևս ազատ չէ, բայց Եվրասիական միության լիիրավ անդամ: Մաքսային միության շրջանակներում սահմաններ չունենք, և Հայաստանը դարձել է Տրոյան ձի», - հավելել է նա:

Ծրագրի հաղորդավարուհի Օլգա Բելովան Հայաստանը համեմատել է ամուսնացած կնոջ հետ, ով գոհ չէ իր օրինական ամուսնու հետ հարաբերություններից և ցանկացել է սիրեկան ունենալ, ինչից հետո «Հայաստանը Ռուսաստանի դավաճան կին» եզրույթը ծրագրի ընթացքում բազմաթիվ անգամ կրկնվել են ծրագրի փորձագետների կողմից։

Քաղաքական հետազոտությունների ինստիտուտի տնօրեն Սերգեյ Մարկովը նշել, որ այս պայմանագրի ստորագրումը ցույց է տալիս Հայաստանի հետ հարաբերությունների վատթարացումը:

«Երևանում Ռուսաստանի վերաբերյալ կա դժգոհություն, որ այն քիչ գումար է տալիս։ Մենք ունենք հակասություն Նժդեհի վերաբերյալ, ով Ադոլֆ Հիտլերի մտերիմներից է, ում նվիրված հուշարձան է կանգնեցվել Հայաստանում՝ նրան անվանելով ազգային հերոս: Ռուսական հեռուստաալիքների վրա ազդեցություն գործելու փորձեր կան: Ինչ էլ որ ասեն, Նժդեհը նացիստական հանցագործ է », - ասել է նա:

##

## 5.2. Հայկական ԶԼՄ անդրադարձը հայաստանյան հասարակական կազմակերպություներին

Արարատ հեռուստաալիքով հեռարձակվող «Հետհաշվարկ» հաղորդման շրջանակում 2017 թվականի սեպտեմբերի 7-ին կայացած հաղորդումն ամբողջությամբ նվիրված է եղել հասարակական կազմակերպություններին, որի հյուրն էր ռազմաքաղաքական վերլուծաբան Հայկ Նահապետյանը։ Ծրագրի հիմնական ուղվածությունը եղել է լսարանին ներկայացնել թե ինչ նպատակ ունեն հասարակական կազմակերպությունները, ինչպես հաղորդավարն էր նշում «որտեղից են սնվում» այդ կազմակերպությունները և ինչ գործունեություն են ծավալում վերջիններս։ Հաղորդավարի հիմնական հարցապնդումներն ուղղված էին նրա, թե հասարակական, մշակութային ոլորտներում գործունեություն ծավալելու համար հասարակական կազմակերպություններին ինչու պետք է դրսի կազմակերպությունները փող հատկացնում, ինչին ի պատասխան հաղորդման հյուրը հայտարարեց, որ այն օտարերկյա կազմակերպությունները տեղական Հասարակական կազմակերպությունների միջոցով իրականացնում են իրենց երկրի ձեռնտու օրակարգն ու սպասարկում այդ երկրների շահերը, մասնավորապես նշելով, որ այդպիսի կազմակերպություններ մի քանի տասնյակ են Հայաստանում, մասնավորապես որոնց կեցվածքը չի ելնում Հայաստանի շահերից։

Հրավիրված հյուրը մատնանշեց այն միջազգային կառույցների անունները, որոնք լինելով օտարերկրա ռեզիդենտներ կամ օտարերկրա պետությունների ներկայացուցչություններ ֆինանսավորում են հայկական կազմակերպությունների, մասնավորապես.

* Բաց հասարակության հիմնադրամներ Հայաստան
* ԱՄՆ միջազգային զարգացման գործակալություն
* Հենրիխ Բյոլ հիմնադրամ
* Նիդերլանդների դեսպանությունը Վրաստանում
* ՄակԱրթուր հիմնադրամ
* Եվրոմիություն
* Լեզբիների ու գեյերի միջազգային ասոցիացիան։

Այս թվարկման հիմնական նպատակն ու խոսքի ուղղվածությունը կրկին տանում էր նրան, որ նշված կառույցները իբր թե անվնաս աջակցություն տրամադրելու քողի ներքո գործնականում չարիք են։ Հատկանշական է, որ բավականին շատ ժամանակ է հատկացվում ներկայացնելու 2017 թվականին ԱՄՆ-ում կազմակերպված ստորագրահավաքի ներկայացմանը, որի ընթացքում ԱՄՆ քաղաքացիների որոշակի խումբ դիմելով ԱՄՆ նախագահին պահանջել էին Ջորջ Սորոսին ճանաչել ահաբեկիչ։ Հաղորդման հյուրը որպես հաստատված փաստ ներկայացնում էր այն, որ Սորոսը տարբեր երկրներում գունավոր հեղափոխություններ ֆինանսավորող և աջակցող կառույց է, որը հայաստանյան կազմակերպություններին ֆինանսավորելով բնավ չունի բարեգործական նպատակներ։ Հյուրն առավել համոզիչ ներկայանալու համար թվարկեց ստորև ներկայացված կազմակերպությունների և դրանց ղեկավարների անունները, վերջիններիս պիտակելով որպես օտարերկրյա պետությունների շահերը սպասարկող և Հայաստանի ու նրա հետ դաշինք կազմող երկրների շահերին հակոտնյա փորձագիտական կարծիքներ հայտնող ու տարածող, ոչ թե հասարակական, այլ քաղաքական գործունեությամբ զբաղվող փորձագետներ.

* Ստեփան Գրիգորյան, «Գլոբալիզացիայի և տարածաշրջանային համագործակցության վերլուծական կենտրոն» ՀԿ
* Լևոն Բարսեղյան, «Ասպարեզ Ժուռնալիսների Ակումբ» ՀԿ
* Արթուր Սաքունց, «Հելսինկյան Քաղաքացիական Ասամբլեայի Վանաձորի գրասենյակ» ՀԿ
* Ավետիք Իշխանյան, «Հայաստանի Հելսինկյան Կոմիտե» ՀԿ
* Ստեփան Դանիելյան, «Համագործակցության, Ժողովրդավարության կենտրոն» ՀԿ։

Ի տարբերություն այս վերոհիշյալ կազմակերպությունների հաղորդման հյուրը որպես առանձին խումբ նշեց կանանց և երեխաների իրավունքներով զբաղվող հասարակական կազմակերպություններին (Մարո Մաթոսյան, «Կանանց աջակցման կենտրոն», Լալա Ահարոնյան «Կանանց ռեսուրսային կենտրոն», Ջեմմա Հասրաթյան «Համալսարանական կրթությամբ կանանց ասոցիացիա»)՝ հիշատակելով վերջիններիս անուններն ու ընդգծելով, որ դրանց նպատակն է ոչ թե երեխաների իրավունքների պաշտպանության ապահովումը, այլ կոնկրետ օրենքների ընդունումը, որոնց միջոցով կիրականացվի այլասեռվածների (*հեղինակի խոսք*) իրավունքների պաշտպանությունը, իրավական մեխանիզմներ կստեղծվեն երեխաներին ընտանիքներից հեռացնելու, համասեռամոլության անթաքույց քարոզի իրականացում և այլն։

Առավել քան ուշագրավ էր, հյուրի այն պնդումը, որ ՊՊԾ գնդի գրավման ժամանակ[[1]](#footnote-1) հայաստանյան վերոհիշյալ հասարակական կազմակերպությունները որոշակի տեղեկատվության տարածման միջոցով իրականացնում էին այլ երկրներում իրականացված զինված հեղաշրջումների ժամանակ կիրառված գործիքակազմի կիրառում։ Ինչից հետո հաղորդավարն ամփոփեց, որ օտարերկրա ֆինանսավորումների և հասարակական կազմակերպությունների հիմնական նպատակը հասարակության այլասեռումն ու պետության ապակայունացումն է և խնդրեց հյուրին ներկայացնել դրա նպատակը, ինչին վերջինս արձագանքեց որ դրանով իսկ ապագա վարկաբեկված, այլասեռված, հարբեցող, նառկոման սերունդն առավել խոցելի ու կառավարելի է դառնում օտարերկրյա իշխանությունների համար, որոնք շահեր ունեն Հայաստանում։

Հաղորդման հյուրը անդրադարձավ նաև զանգվածային լրատվություն հանդիսացող ՀԿ֊ներին՝ մասնավորապես [www.hetq.am](http://www.hetq.am) լրատվականին, որի ղեկավարն է Էդիկ Բաղդասարյանը, իսկ կազմակերպությունը կոչվում է «Հետաքննող լրագրողներ» և «Հոդված 3 Ակումբ», որի ղեկավարն է Գայանե Աբրահամյանը և որն ըստ հեղինակի Հայաստանում ամենաակտիվ համասեռականների քարոզն է իրականացնում։

Ամփոփելով իր խոսքը հաղորդման հյուրը որպես իրավիճակի լուծում առաջարկեց Հայաստանում ևս ընդունել օրենք, ինչպիսի ունի Ռուսաստանը, որով վերոհիշյալ կազմակերպությունները կկրեն օտարերկրա գործակալ որակումը, որպեսզի մարդիկ էլ իմանան ում հետ գործ ունեն։

# VI. ՀԱՅԱՍՏԱՆՅԱՆ ՏՊԱԳԻՐ ՄԱՄՈՒԼԻ ԵՎ ԷԼԵԿՏՐՈՆԱՅԻՆ ԼՐԱՏՎԱԿԱՆ ԿԱՅՔԵՐԻ ՄՇՏԱԴԻՏԱՐԿՈՒՄԸ

2017 թվականի սեպտեմբերի 15-ից դեկտեմբերի 15-ն ընկած ժամանակահատվածում մշտադիտարկման ենթարկված Հայաստանում տարածվող և հասանելի 5 տպագիր («Առավոտ», «Հրապարակ», «Հայոց աշխարհ» օրաթերթեր, «Իրատես» երկօրյա, «Իրավունք» եռօրյա թերթեր) և 5 առցանց լրատվամիջոցների ([www.regnum.ru](http://www.regnum.ru), [www.vesti.am](http://www.vesti.am), [www.armeniasputnik.am](http://www.armeniasputnik.am), [www.nt.am](http://www.nt.am), [www.tert.am](http://www.tert.am)) վերլուծության արդյունքները ստորև ներկայացվում են ըստ առանձին աղբյուրի.

## 6.1. «Առավոտ» օրաթերթ[[2]](#footnote-2)

Լույս է տեսնում շաբաթը հինգ օր (լույս չի տեսնում կիրակի և երկուշաբթի օրերին): Մշտադիտարկման թեմաներով սեպտեմբեր–հոկտեմբեր ամիսների ընթացքում վերլուծություններ չկան, կա Արևմուտքի վերաբերյալ 1 և եվրոպական արժեքների վերաբերյալ 6 հարցազրույց: Նույն թեմաներով երկուական իրադարձային լուր: Հասարակական կազմակերպությունների գործունեության, ուկրաինական և սիրիական ճգնաժամերի վերաբերյալ նյութեր չկան:

Մշտադիտարկման թեմաներով հոկտեմբեր–նոյեմբեր ամիսների ընթացքում կա Արևմուտքի վերաբերյալ 1 հարցազրույց և եվրոպական արժեքների վերաբերյալ 13 վերլուծություն և 10 լուր: Հասարակական կազմակերպությունների գործունեության վերաբերյալ 4 լուր կա, ուկրաինական և սիրիական ճգնաժամերի վերաբերյալ նյութեր չկան:

Մշտադիտարկման թեմաներով նոյեմբեր–դեկտեմբեր ամիսների ընթացքում կա Արևմուտքի վերաբերյալ 4 հարցազրույց և եվրոպական արժեքների վերաբերյալ 15 վերլուծություն, 15 հարցազրույց և 20 լուր: Այս դեպքում, գերակշտռում էին, այսպես ասած, եվրոպամետ կամ եվրոպական ինտեգրացիային կողմնակից գործիչների հետ զրույցները: Հասարակական կազմակերպությունների գործունեության, սիրիական ճգնաժամերի վերաբերյալ նյութեր չկան: Ուկրաինական թեմային անդրադարձ կա 3 լուրի տեսքով`Վրաստանի նախկին նախագահ` Մ.Սաակաշվիլիի նախաձեռնած ակցիաների մասին:

Նյութերում չկա քաղաքական ուղղվածություն, ձայնի իրավունք է տրվում տարբեր աշխարհայացքներ ունեցող գործիչների:

Թերթում բավական քննարկվում է ՀՀ-ԵՄ համաձայնագրի ստորագրումից հետո հայկական կոնյակի բրենդից հրաժարվելու հարցը: ՀՀ-ում Ֆրանսիայի դեսպանն իր հարցազրույցոմ ասել է`բնական է, որ Հայաստանը պետք է հարգի սահմանված խաղի կանոնները: ՀՀ-ում ԵՄ պատվիրակության ղեկավար Պյոտր Սվիտալսկին էլ է պարզաբանել`կոնյակի և շամպայնի անվանումների փոփոխությունը անխուսափելի է:

ՀՀ-ԵՄ համաձայնագրի ստորագրումից հետո թերթը մեկ ամբողջական էջ բացառիկ հարցազրույց է հրապարակել Պյոտր Սվիտալսկու հետ: Դեսպանը մանրամասն անրադառնում է բոլոր հարցերին, այդ թվում նաև ռուսական հեռուստաալիքներով Հայաստանի դեմ տարվող արշավին: Թեմային անրադառնում է նաև Խոսքի ազատության պաշտպանության կոմիտեի ներկայացուցիչը`առաջարկելով ռուսական ալիքների հեռարձակումը տեղափոխել կաբելային տիրույթ: Նախկին Պատգամավոր Գուրգեն Եղիազարյան ասում է Ռուսական ալիքների թողարկումները պատահական չեն. «Սա մեր արտաքին քաղաքականության հայելային անրադարձն է»: ՀՀԿ-ական պատգամավոր Շիրակ Թորոսյանն էլ նկատի ունենալով ԵԱՏՄ-ից դուրս գալու լսումները, ասում է. «ՌԴ խորհրդարանում հակահայկական օրինագծեր չեն քննարկվում»: Եվրոպական ուսումնասիրությունների կենտրոնի նախագահ Արթուր Ղազինյանն էլ տարօրինակ է համարում, որ ՀՀ-ԵՄ համաձայնագրի ստորագրմանն արձագանքում է ՌԴ արտգործնախարարը. «Կա ԵԱՏՄ իրավասու մարմին, թող հայտարարեն, որ ԵՄ-ի հետ ՀՀ-ի համաձայնագիրը չի հակասում ԵԱՏՄ-ի անդամակցությանը»:

Քննարկվում է նաև Արևելյան գործընկերության հռչակագրում հակամարտությունների կարգավորման վերաբերյալ դրույթները:

Օրակարգում են նաև «Ընտանեկան բռնության մասին օրենքի» շուրջ քննարկումները, այս ֆոնին քննադատվեցին եվրոպական կոչվող արժեքները: «Ծառուկյան» խմբակցության պատգամավոր Գևորգ Պետրոսյանն այսպես է որակում. «Սա օրենք է տնաքանդության մասին»: Նա դեմ է, որ եվրոպականի անվան տակ ամեն ինչ ներմուծենք մեր կյանք և փչացնենք մեր բարքերը:

Թերթը ունի կայք, որտեղ կա «Միջազգային» բաժին: Բաժնում տեղադրվում են իրադարձային լուրեր ամբողջ աշխարհից՝ այդ թվում մեր մշտադիտարկման թեմաներից: Եվրոպական արժեքները կարևորվում են մշակութային անդրադարձերում ու նշվում է, որ հայաստանցի այս կամ այն երգիչը, երգչուհին, պարողը, պարուհին, այլ արվեստագետ, հաջող կարիերա է անում եվրոպական մշակութային կյանքում: Թերթի կայքում տեղադրվում են նաև տեսանյութեր՝ թերթի վարած քաղաքականության և որդեգրած սկզբունքների շրջանակներում:

## 6.2. «Հրապարակ» օրաթերթ[[3]](#footnote-3)

Լույս է տեսնում շաբաթը հինգ օր (լույս չի տեսնում կիրակի և երկուշաբթի օրերին): Մշտադիտարկման թեմաներով սեպտեմբեր–հոկտեմբեր ամիսների ընթացքում վերլուծություններ, հարցազրույցներ, լուրեր գրեթե չկան: Մեկ ամսում ընդամենը երկու վերլուծություն Արևմուտքի, երկու հարցազրույց եվրոպական արժեքների, երկու լուր Արևմուտքի վերաբերյալ:

Մշտադիտարկման թեմաներով հոկտեմբեր–նոյեմբեր ամիսների ընթացքում լուրեր չկան: Մեկ ամսում 6 վերլուծություն հասարակական կազմակերպությունների, 2 Արևմուտքի, 4 եվրոպական արժեքների վերաբերյալ:

ՀԿ-ների վերաբերյալ նյութերը քննադատական են. օրինակ մի ՀԿ-ն խանգարել է տեղացի վատ ապրող ընտանիքին օգնելու պատրաստ սփյուռքահային: Թերթի հոկտեմբերի 20-ի համարում գլխավոր խմբագրի ծավալուն վերլուծությունն է՝ «Քաղաքացիական հասարակությունն ընդդեմ հասարակության», որտեղ քննադատվում են նախաձեռնությունները, հասարակական գործիչներն ու ակտիվիստները: Մեջբերումներ. «հասարակական կոչվող գործիչները, որոնք առավոտից իրիկուն խոսում են խոսքի ազատության, մամուլի կայացման, ստրկամտությունն ազգի միջից հանելու, առողջ քննադատական մթնոլորտ ձևավորելու մասին, ոչնչով չեն տարբերվում այն թալանչի պաշտոնյաներից, որոնք ատում են «Հրապարակը» և իրենց քննադատողներին», կամ «Հասարակական կազմակերպությունների, միջազգային կառույցներից սնվող տարբեր անձանց ու միավորների մասին էլի կարելի էր օրինակներ բերել, թե ինչպես են մամուլի կայացմանն ուղղվող գումարները նրանց իսկ ձեռքով մսխվում, վատնվում, ինչպես են նրանք սերտաճում իշխանությունների հետ և դառնում «համակարգի» մասը, ինչպես են կեղծ «ընդդիմություն» խաղում և խանգարում իրապես հասարակական կառույցների ստեղծմանը, բայց այսքանն էլ բավական է պատկերացնելու համար, որ մամուլն իր ամենօրյա աշխատանքում գրեթե գործընկերներ չունի և ստիպված է իր վրա վերցնել ուժից վեր բեռ՝ հանրությանն աջակցելու, պայքարի տանելու, առաջնորդելու, երբեմն՝ կրթելու ու բարձրացնելու, թև ու թիկունք լինելու, պաշտպանելու»։

Մշտադիտարկման թեմաներով նոյեմբեր–դեկտեմբեր ամիսների ընթացքում 3 վերլուծություն Արևմուտքի մասին, 6-ը եվրոպական արժեքների: ՀՀ-ԵՄ հարաբերությունների մասին կա 6 հարցազրույց:

Թերթի բոլոր նյութերը հայկական իրականության մասին են: Միջազգային բաժին չունի: Եվրոպական անցուդարձի մասին հիշատակվում է բացառապես Հայաստանին առնչվող թեմաներով՝ Արևելյան գործընկերություն, Հայաստան-ԵՄ հարաբերություններ և այլն:

## 6.3. «Հայոց աշխարհ» օրաթերթ[[4]](#footnote-4)

Լույս է տեսնում շաբաթը հինգ օր (լույս չի տեսնում կիրակի և երկուշաբթի օրերին): Մշտադիտարկման սեպտեմբեր–հոկտեմբեր ամիսների ընթացքում Ուկրաինական և սիրիական ճգնաժամերի մասին նյութեր չկան: Աշխատաոճը շատ նման է «Իրավունք» թերթի աշխատաոճին՝ եվրոպական, արմևտյան արժեքները մեզ ոչ մի լավ բան չեն տալու: Մեկ ամսում Արեմուտքի մասին մեկ, եվրոպական արժեքների մասին 4 վերլուծություն է հրապարակվել, բոլորն էլ՝ բացասական լույսի տակ. Եվրոպան չի կարողանում ներգաղթյալների ապօրինությունների դեմն առնել, անզոր է ահաբեկիչների դեմ, Եվրամիության անդամների մեջ հակասություններ կան և այլն: Մեկ ամսում Եվրոպական կառույցների աշխատանքի մասին 12 լուր է հրապարակվել՝ բոլորն էլ պաշտոնական հաղորդագրություն: Ըստ թերթի խմբագրականի, եվրոպական արժեհամակարգի կողմակիցները զբաղված են հակառուսական պսիխոզով և հակառուսական տրամադրություններ են սերմանում կեղծ հարցումների միջոցով: Երկու նյութում նշվում է «Գլոբալիզացիայի և տարածաշրջանային համագործակցության վերլուծական կենտրոնի» ղեկավար Ստեփան Գրիգորյանի անունը: Թերթի երկու համարում ծավալուն հոդված կա արևմտյան արժեքներին հավատարիմ ՀԿ-ների վերաբերյալ: Դրանք որակված են գրանտակերներ: Մեկ ամսում թերթը հրապարակել է ՀՀԿ-ական պատգամավոր Արտաշես Գեղամյանի չորս մեծ հոդված՝ ընդդեմ Եվրոպայի, ի պաշտպանություն Ռուսաստանի և ԵԱՏՄ-ի: Նույն հոդվածները նույնությամբ հրապարակել է «Իրավունք» թերթը: Մեջբերում. «Այդ ՀԿ-ները նպատակ են հետապնդում սեպ խրել հայ-ռուսական ռազմավարական գործընկերության մեջ: Այս գործում մեծ ներդրում ունեն` «Գլոբալիզացիայի և տարածաշրջանային համագործակցության վերլուծական կենտրոնը» (ղեկավար` Ստեփան Գրիգորյան); «Համագործակցություն հանուն ժողովրդավարության» կենտրոնը (ղեկավար` Ստեփան Դանիելյան); «Հոդված 3» ակումբը (Գայանե Աբրահամյանի գլխավորությամբ)»:

Մշտադիտարկման թեմաներով հոկտեմբեր–նոյեմբեր ամիսների ընթացքում եղել է ՀԿ-ների մասին մեկ լուր, Արեմուտքի մասին մեկ լուր, 7 վերլուծություն, 6 հարցազրույց: Մշտադիտարկման այլ թեմաներով նյութեր չկան: Եթե հարցազրույցներում հավասարակշռություն կա՝ 3 բացասական կարծիքի կողքին՝ 2 դրական (Հայաստանը կամուրջ է ԵՄ և ԵԱՏՄ միջև), վերլուծությունները բացառապես բացասական լույսի տակ են. Եվրոպան չի դիմանա ներգաղթյալների հոսքին, Թուրքիան թքած ունի ԵՄ վրա, Եվրոպական կառույցների հետ աշխատող մարդիկ կերել են դրամաշնորհների փողերը, Եվրոպան քանդվում է, Հայաստան-Եվրամիություն համաձայանգիրը մտահոգիչ է և այլն: Թերթը հրապարակել է ՀՀԿ-ական պատգամավոր Արտաշես Գեղամյանի մեկ հոդված՝ ընդդեմ Եվրոպայի, ի պաշտպանություն Ռուսաստանի: Նույն հոդվածները նույնությամբ հրապարակել է «Իրավունք» թերթը։

Նոյեմբեր–դեկտեմբեր ամիսների ընթացքում թերթը հինգ համարներում 3 ծավալուն վերլուծականներով և 7 հարցազրույցներով անրադառնում է հասարակական կազմակերպությունների գործունեությանը: Թիրախը «Սորոս» հիմնադրամն է: «Ազգ-բանակ հայեցակարգը» «Սորոսի» թիրախում», - վերնագրով հրապարակել է «Ժողովրդի ձայն» հասարակական կազմակերպության հիմնադիր Ծովինար Կոստանյանի հարցազրույցը: Հարցազրույցում ասվում է, որ ուսանողների բողոքի ալիքը`տարկետման իրավունքի վերացման դեմ, ուղղորդվում է այդ կազմակերպության կողմից: Նույն թեմային է անրադառնում նաև «Հանուն ինքնիշխան վերականգնման» նախաձեռնության հեղինակ Հայկ Նահապետյանն`ասելով. «Ժամանակն է դադարեցնել «Սորոսի» գործունեությունը Հայաստանում»: Նույն համատեքստում է դիտարկվում նաև «Ընտանեկան բռնության մասին» օրենքը: Թերթի վերլուծական հոդվածներից մեկում ասվում է. «Կարծում եք, վաղուց ժամանակն է գնահատական տալ այն փաստին, որ ՀԿ-ները վերածվել են քաղաքական գործունեության սուբյեկտների»:

Թերթի հետագա համարներում հրապարկված 6 վերլուծությոնները, 12 հարցազրույցները և 15 լուրերը այս տրամաբանության մեջ են:

## 6.4. «Իրավունք» երկօրյա թերթ[[5]](#footnote-5)

Լույս է տեսնում շաբաթը երեք անգամ՝ երեքշաբթի, չորեշաբթի, ուրբաթ: Մշտադիտարկման սեպտեմբեր–հոկտեմբեր ամիսների ընթացքում Սիրիական ճգնաժամի մասին նյութեր չկան: Ուկրաինայի մասին մեկ ամսում երեք լուր է հրապարակվել, այն մասին, որ մի շարք հարցերում Ուկրաինան ադրբեջանամետ կարծիք ունի, Ուկրաինան ՆԱՏՕ է ձգտում և այլն: Աշխատաոճը շատ նման է «Հայոց աշխարհ» թերթի աշխատաոճին՝ եվրոպական, արմևտյան արժեքները մեզ ոչ մի լավ բան չեն տալու: Մեկ ամսում հրապարակվել է Արևմուտքի մասին մեկ, եվրոպական արժեքների մասին՝ երկու վերլուծություն և մեկական հարցազրույց, բոլորն էլ՝ բացասական լույսի ներքո. Հայաստանին Եվրամիության օգնությունը նախապայմաններ ունի, եվրոպական ազատությունը նշանակում է ազատություն թմրամոլներին և այլն: Իսկ ահա Եվրոպա-Թուրքիա հարաբերությունների մասին նյութերում Եվրոպան ներկայացվում է դրական լույսի տակ, Թուրքիային իր տեղը ցույց տվող ուժ է և այլն:

ՀԿ-ների գործունեությունը չի լուսաբանվում, իսկ եվրոպական արժեհամակարգի կողմնակից ՀԿ-ները որակված են պատվեր կատարող: Օրինակ. «Քայքայիչ պաշտամունքներից տուժածների օգնության և վերականգնողական» կենտրոնի ղեկավար Ալեքսանդր Ամարյանը թերթի սեպտեմբերի 30-ի համարում նշում է. ցանկացած գունավոր հեղափոխության ժամանակ օգտագործում են ՀԿ-ները: Նրանց հիմնական խնդիրն է կատարել այն գործողությունները, որոնք հանձնարարվում է արտասահմանյան պատվիրատուների կողմից` այսինքն` ով փող է տալիս: Այդ հասարակական կառույցները արտասահմանյան փողերի դիմաց հավաքագրում է տեղեկատվությունը և տրամադրում արտասահմանին: Իհարկե, ոչ մեկիս համար գաղտնիք չէ, որ Սաքունցը (Հելսինկյան քաղաքացիական ասամբլեայի Վանաձորի գրասենյակի ղեկավարը) միանշանակ պատվեր կատարող է: Ավելին` ժամանակին նա Վանաձորում բացել էր գունավոր հեղափոխության կադրերի պատրաստման կենտրոն, որը ֆինանսավորվում էր արտասահմանից: Այս օրինակ նյութերի հետ հրապարակված ծաղրանկարներում երևում են «Գլոբալիզացիայի և տարածաշրջանային համագործակցության վերլուծական կենտրոնի» ղեկավար Ստեփան Գրիգորյանը և «Հելսինկյան քաղաքացիական ասամբլեայի Վանաձորի գրասենյակի» ղեկավար Արթուր Սաքունցը:

Մեկ ամսում թերթը հրապարակել է ՀՀԿ-ական պատգամավոր Արտաշես Գեղամյանի չորս մեծ հոդված՝ ընդդեմ Եվրոպայի, ի պաշտպանություն Ռուսաստանի: Նույն հոդվածները նույնությամբ հրապարակել է «Հայոց աշխարհ» թերթը:

Մշտադիտարկման թեմաներով հոկտեմբեր–նոյեմբեր ամիսների ընթացքում հրապարակվել է Արևմուտքի մասին 3 լուր, եվրոպական արժեքների մասին՝ 20 վերլուծություն` բոլորն էլ բացասական լույսի ներքո. Հայաստան-Եվրամիություն համաձայնագիրը լավը չէ, դրանով Հայաստանը կզրկվի ինքնիշխանությունից, Եվրոպան այլասերում է: Ուշագրավ է, որ նման կարծիք է հայտնում իշխող Հայաստանի հանրապետական կուսակցության ցուցակով պատգամավոր ընտրված «Սահմանադրական իրավունք» կուսակցության նախագահ Հայկ Բաբուխանյանը:

ՀԿ-ների գործունեության վերաբերյալ 4 լուր կա: Թերթը հրապարակել է պատգամավոր Արտաշես Գեղամյանի մեկ հոդված՝ ընդդեմ Եվրոպայի, ի պաշտպանություն Ռուսաստանի: Գեղամյանը ևս իշխող ՀՀԿ-ի ցուցակով ընտրված պատգամավոր է: Նույն հոդվածը նույնությամբ հրապարակել է «Հայոց աշխարհ» թերթը:

Նոյեմբեր–դեկտեմբեր ամիսների ընթացքում հրապարակվել է Արևմուտքի մասին 5 լուր, եվրոպական արժեքների մասին՝ 22 վերլուծություն: ՀՀ-ԵՄ համաձայնագիրը բացասական ֆոնի մեջ է ներկայացնում իշխող ՀՀԿ-ի ցուցակով պատգամավոր ընտրված «Սահմանադրական իրավունք» կուսակցության նախագահ Հայկ Բաբուխանյանը:

Թերթը «Սորոսի» դեմ արշավ է իրականացնում 4 վերլուծականներով և 10 հարցազրույցներով: Անգամ այն, որ Վազգեն Սարգսյանի (*նախկինում ՀՀ Պաշտպանության նախարար, ղարաբաղյան պատերազմի հերոս*) եղբայր Արամ Սարգսյանը կողմ էր ուսանողների տարկետման իրավունքը վերականգնելու համար պայքարին, որակվում է այսպես. «Դավաճանություն սպարապետի ընտանիքում»: «Ելք»-ին (*ՀՀ ԱԺ ընդդիմադիր խմբակցություն*), որը նախաձեռնել է ԵԱՏՄ-ից դուրս գալու գործընթացը, անվանում են «Ազգային ժողովում «Սորոսի» վկաներ»: Եվրոպական արժեքների վատը լինելու շրջանակներում քննարկվում է նաև «Ընտանեկան բռնությունների մասին» օրենքի նախագիծը: ՀՀԿ-ական պատգամավոր Ալիկ Սարգսյանն այն անվանում է «Հակաընտանեկան օրենսգիրք»: Թերթի տասը համարներում ՀՀԿ-ական և «Ծառուկյան» դաշինքի պատգամավորների հետ հարցազրույցների շարք է տպագրված: Այդ պատգամավորները դեմ են «Ընտանեկան բռնությունների մասին» օրենքին:

Թերթը տպագրել է նաև ՀՀԿ-ական Արտաշես Գեղամյանի հոդվածը «ՀՀ-ի խաղաղության և բարգավաճման երաշխավոչը ԵԱՏՄ-ն է» վերնագրով: Հոդվածը տպագրվել է Բրյուսելում ՀՀ-ԵՄ համաձայնագրի ստորագրման օրը: Նույն հոդվածը, նույն օրը տպագրել է նաև «Հայոց աշխարհ» թերթը:

Թերթի երկու համարներում 2 վերլուծականով և 4 հարցազրույցով անրադարձ է կատարվում ԱԺ-ում սկսած «Ելք»-ի`ԵԱՏՄ-ից դուրս գալու նախաձեռնության քննարկմանը: ՀՀԿ-ական պատգամավոր Հայկ Բաբուխանյան իր հարցազրույցում ասում է. «Այն պահից, երբ ՀՀ-ն դուրս կգա ԵԱՏՄ-ից, մեր տեղը կզբաղեցնի Ադրբեջանը»: ՀՀԿ-ական պատգամավոր Միհրան Հակոբյանն էլ ասում է. «ԵԱՏՄ-ից դուրս գալու փաստարկները շատ հեշտ է ջարդել»: Խորհրդարանում, հարցի լսումների ժամանակ, ՌԴ-ի հասցեին հնչեցրած ամենախիստ քննադատության համար քաղաքագետ Ստեփան Գրիգորյանին անվանում են «Ռուսաստանից վառվածը»: «Ինտեգրացիա և զարգացում» կազմակերպության նախագահ Արամ Սաֆարյանն էլ վստահեցնում է. «Չեն լինի քայլեր, որոնք մեր երկիրը կթուլացնեն»: Թերթի նույն համարում տպագրվել է նաև ՀՀԿ-ական պատգամավոր Արտաշոս Գեղամյանի ելույթը ԱԺ-ում`ԵԱՏՄ-ից դուրս գալու հարցի քննարկման ժամանակ: Նա հիմնավորում է ԵԱՏՄ մտնելու որոշումը բացառիկ ճիշտ և կարևոր:

## 6.5. «Իրատես» եռօրյա թերթ[[6]](#footnote-6)

Լույս է տեսնում շաբաթը երկու անգամ՝ երեքշաբթի և ուրբաթ: Մշտադիտարկման սեպտեմբեր–հոկտեմբեր ամիսների ընթացքում Ուկրաինական և սիրիական ճգնաժամերի մասին նյութեր չկան: Մեկ ամսում հրապարակվել է Արևմուտքի մասին մեկ, եվրոպական արժեքների մասին՝ երկու վերլուծություն. Սորոսի հիմնադրամը քանդում է հայ ընտանիքը, եվրոպական ազատություն նշանակում է ազատություն սեռական փոքրամասնություններին և այլն:

Մշտադիտարկման թեմաներով հոկտեմբեր–նոյեմբեր ամիսների ընթացքում սիրիական ճգնաժամերի մասին նյութեր չկան: Մեկ ամսում հրապարակվել է Արևմուտքի մասին 4, եվրոպական արժեքների մասին՝ 4 վերլուծություն և հարցազրույց՝ առավելապես բացասական լույսի տակ. Եվրոպայի ապագան անորոշ է և այլն: Թերթը երեք համար շարունակ մեկական էջ է տրամադրել Սերգեյ Շաքարյանց հեղինակին և մեկ էջ Արթուր Հովհաննիսյան հեղինակին, որոնք գովերգում են ԵԱՏՄ, տողատակում փնովելով ԵՄ-ը: Նոյեմբերի 9-ին թերթը հարցազրույց է հրապարակել հոգևորականներից մեկի հետ՝ ընդդեմ եվրոպական արժեքների: Մեջբերում. ««Ընտանեկան բռնության կանխարգելման և ընտանեկան բռնության ենթարկված անձանց պաշտպանության մասին» նախագծի հետևում թաքնված է դրամական խայծը: Եթե այստեղ մեզ փող են խոստանում` այսքան միլիոն եվրո, եթե ընդունեք, նշանակում է` մեզ կաշառում են` վաղը մեր ընտանիքները կործանելու համար: Այսօր ոմանք, որոշ պաշտոնյաներ իրենց գրպանները պետք է լցնեն այդ միլիոններից, որպեսզի վաղը հայ ժողովուրդը կորցնի իր ազգային դեմքն ու դիմագիծը ... »:

Նոյեմբեր–դեկտեմբեր ամիսների ընթացքում հրապարակվել է Արևմուտքի մասին 5, եվրոպական արժեքների մասին՝ 6 վերլուծություն և 10 հարցազրույց: Թերթը հինգ համար շարունակ մեկական էջ է տրամադրել Սերգեյ Շաքարյանց հեղինակին և մեկ էջ Արթուր Հովհաննիսյան հեղինակին, որոնք գովերգում են ԵԱՏՄ, տողատակում փնովելով ԵՄ-ն:

Սերգեյ Շաքարյանցի վերլուծական հոդվածների շարքը կոչվում է`«Եվս մեկ անգան հայ ժողովրդի կեղծ բարեկամների մասին». դրանք վերաբերվում են ԱՄՆ-ին և Եվրոպական երկրներին: Տպագրվել է նաև «ՀՀ-ն և… նրա ոխերիմ բարեկամների առեղծվածը» վերնագրով վերլուծական հոդվածը: հեղինակն ավստրիաբնակ հայ է, քննադատում է հայ-ռուսական «բարեկամությունը»: «ԵՄ-ի համաձայնագիրը փակում է ԵԱՏՄ-ի բացերը»-հարցազրույցում նախկին պատգամավոր Հովհաննես Իգիթյանը և քաղաքագետ Ալեքսանգր Մարկարովը կարծիքներ են հայտնում, որ ԵՄ-ի և ԵԱՏՄ-ի համագործակցությունները կհավասարակշռեն միմյանց:

Մեկ վերլուծական հոդված էլ կա`«Չընկնենք Վրաստանի և Ուկրաինայի օրը» վերնագրով: Մտահոգություն է ՀՀ-ԵՄ համաձայնագրի շուրջ:

Քաղաքագետ Լևոն Շիրինյանի հարցազրույցում անդրադարձ է կատարվում ռուսական մամուլի անդրադարձերին`ՀՀ-ԵՄ համաձայնագրի շուրջ: «Եթե ՀՀ-ն ՌԴ-ի համար ման եկող կին է, ուրեմն ամուսինը հարբեցող է և թմրամոլ»,- ասում է քաղաքագետը: «Ինտեգրացիա և զարգացում» կազմակերպության նախագահ Արամ Սաֆարյանի հարցազրույցում վստահեցվում է. «Հայաստանը չի հեռանում ՌԴ-ից»: ՀՀկ-ական նախկին պատգամավոր Համլետ Հարությունյանն էլ ասում է, որ «Զվեզդայի» հաղորդումը պատվիրված է և որ «ՌԴ-ի ոչ առաջադեմ հատվածը միշտ էլ Նժդեհից վրեժ լուծելու խնդիր է դնում»: Աշոտ Մանուչարյանն իր հարցազրույցում ասում է. «Վենետիկի հանձնաժողովը, ԵՄ-ն ջարդում-փշրում են մեր արժեքները, կոտրում ինքնությունը»:

## 6.6. [www.vesti.am](http://www.vesti.am)

Երկլեզու (հայերեն, ռուսերեն) կայք է: Օրական մոտ 10 ժամ է ակտիվ՝ երբ նյութեր են տեղադրվում՝ 10:00-20:00, 40-43 նյութ է տեղադրվում: Հասարակական կազմակերպությունների գործունեությունը գրեթե չի լուսաբանվում: Երբեմն լուսաբանվում է այս կամ այն ՀԿ-ի նախաձեռնած որևէ միջոցառում կամ ՀԿ ղեկավարը փորձագետի կարգավիճակում հարցազրույց է տալիս: Հայաստանից դուրս իրադարձությունների վերաբերյալ նյութերը տեղադրվում են «Միջազգային» բաժնում: Եվրասիական տնտեսական միության գործունեությունը լուսաբանելու առանձին բաժին ունի՝ «Եվրասիա»: Սեպտեմբեր–հոկտեմբեր ամիսների ընթացքում մեզ հետաքրքրող թեմաներից անդրադարձ է եղել միայն սիրիական ճգնաժամին՝ 9 իրադարձային լուր, ոչ մի վերլուծություն, հարցազրույց մեզ հետաքրքրող մնացած թեմաներով:

Մշտադիտարկման թեմաներով հոկտեմբեր–նոյեմբեր ամիսների ընթացքում մեզ հետաքրքրող թեմաներից միայն լուրեր են հրապարակվել. ՀԿ-ներ՝ 1, Արևմուտք՝ 6, Եվրոպական արժեքներ՝ 14, Ուկրաինա՝ 7, Սիրիա՝ 9: Բոլորն էլ իրադարձային. Ուկրաինայում սպանել են հայ գործարարի, երկրի դպրոցներից հանում են ռուսաց լեզուն և այլն: Սիրիայի տարածքի 92 տոկոսն ազատագրվել է: Ներկայացված է փորձագետ Գևորգ Մելիքյանի կարծիքը, Հայաստան-Եվրամիություն համաձայնագրի վերաբերյալ: Մեջբերում. «Փաստաթուղթն անցել է Մոսկվայի և ԵԱՏՄ փորձագետների մաղի միջով: Այսինքն իրենք են քաշել կարմիր գծերը և ասել, որ այսպես պետք է լինի: Ոչ թե ԵՄ-ն է համաձայնեցրել, այլ ԵԱՏՄ-ն է այդ փաստաթուղթը համաձայնեցրել իրենց կանոններին»:

Նոյեմբեր–դեկտեմբեր ամիսների ընթացքում մեզ հետաքրքրող թեմաներից միայն լուրեր են հրապարակվել. ՀԿ-ներ՝ 3, Արևմուտք՝ 9, Եվրոպական արժեքներ՝ 24, Ուկրաինա՝ 14, Սիրիա՝ 11: Բոլորն էլ իրադարձային: ՀՀ-ԵՄ համաձայնագրի ստորագրումը դրական ֆոնի ներքո է ներկայացվում:

## 6.7. [www.nt.am](http://www.nt.am)

Քառալեզու կայք է (հայերեն, անգլերեն, ֆրանսերեն, ռուսերեն): Օրական մոտ 10 ժամ է ակտիվ՝ երբ նյութեր են տեղադրվում՝ 10:00-20:00, 50-55 նյութ է տեղադրվում: Հասարակական կազմակերպությունների գործունեությունը գրեթե չի լուսաբանվում: Երբեմն լուսաբանվում է այս կամ այն ՀԿ-ի նախաձեռնած որևէ միջոցառում կամ ՀԿ ղեկավարը փորձագետի կարգավիճակում հարցազրույց է տալիս: Հայաստանից դուրս իրադարձությունների վերաբերյալ նյութերը տեղադրվում են «Աշխարհ» բաժնում: Սեպտեմբեր–հոկտեմբեր ամիսների ընթացքում մեզ հետաքրքրող թեմաներից անդրադարձ է եղել միայն Արևմուտքին՝ 2 վերլուծություն, որոնցում նույն հեղինակը վճռական դեմ է Արևմուտքին և արևմտյան արժեքները Հայաստանում տարածելուն: Ոչ մի վերլուծություն, հարցազրույց, լուր մեզ հետաքրքրող մնացած թեմաներով:

Մշտադիտարկման թեմաներով հոկտեմբեր–նոյեմբեր ամիսների ընթացքում մեզ հետաքրքրող թեմաներից մեկական վերլուծություն է եղել Եվրոպական արժեքների և Ուկրաինայի, երկու՝ Սիրիայի մասին: Մնացած անդրադարձերը լուրեր են՝ իրադարձության լուսաբանումներ կամ արտատպումներ այլ լրատվամիջոցներից. ՀԿ-ներ՝ 30, Արևմուտք՝ 4, Եվրոպական արժեքներ՝ 3, Ուկրաինա՝ 14, Սիրիա՝ 21: Հայաստան-ԵՄ համաձայնագրի դրույթներ, ՀԿ-ների գործունեություն՝ բնապահպանություն, ընտանեկան բռնություն, Հայաստան ներմուծված խաղալիքների որակ և անվտանգություն, մարդու դատական իրավունքների պաշտպանություն ոլորտներում:

Նոյեմբեր–դեկտեմբեր ամիսների ընթացքում մեզ հետաքրքրող թեմաներից երեք վերլուծություն է եղել Եվրոպական արժեքների, մեկն Ուկրաինայի, մեկը՝ Սիրիայի մասին: Մնացած անդրադարձերը լուրեր են՝ իրադարձության լուսաբանումներ կամ արտատպումներ այլ լրատվամիջոցներից. ՀԿ-ներ՝ 40, Արևմուտք՝ 10, Եվրոպական արժեքներ՝ 25, Ուկրաինա՝ 18, Սիրիա՝ 25:

ՀՀ-ԵՄ համաձայնագրի, ռուսական մամուլի անրադարձերի մասին տպագրվել է 10 հարցազրույց: Քաղաքագետ Լևոն Շիրինյանն իր հարցազրույցում հիշում է` ՀՀ-ի եվրոպական արմարտների մասին: Ընդհանուր առմամբ, բոլոր հարցազրույցներում դրական անրադարձ է կատարվում ՀՀ-ԵՄ համաձայնագրին:

## 6.8. [www.armeniasputnik.am](http://www.armeniasputnik.am)

Երկլեզու (հայերեն, ռուսերեն) կայք է: Օրական մոտ 16 ժամ է ակտիվ, 45-50 նյութ է տեղադրվում: Հասարակական կազմակերպությունների գործունեությունը գրեթե չի լուսաբանվում: Երբեմն լուսաբանվում է այս կամ այն ՀԿ-ի նախաձեռնած որևէ միջոցառում կամ ՀԿ ղեկավարը փորձագետի կարգավիճակում հարցազրույց է տալիս: Հայաստանից դուրս իրադարձություններից անդրադառնում է միայն Հայաստանի հարևաններին և Ռուսաստանին: Սեպտեմբեր–հոկտեմբեր ամիսների ընթացքում մեզ հետաքրքրող թեմաներից անդրադարձ է եղել սիրիական ճգնաժամին և եվրոպական արժեքներին՝ մեկական վերլուծություն:

Մշտադիտարկման թեմաներով հոկտեմբեր–նոյեմբեր ամիսների ընթացքում մեզ հետաքրքրող թեմաներից մեկ վերլուծություն է եղել Եվրոպական արժեքների, 4՝ սիրիական ճգնաժամի վերաբերյալ, բոլորը ռուսական շահերի տրամաբանության մեջ. Լեհաստանի ԱԳՆ ղեկավար Վիտոլդ Վաշիկովսկին «Արևելյան գործընկերության» ծրագրի մասին և, որ Լեհաստանը, ըստ երևույթին, օվկիանոսի այն կողմից ստացած հրամանով փորձում է նոր կյանք հաղորդել այդ ծրագրին: Լեհաստանը ակտիվորեն գործում է միջազգային ասպարեզում՝ փորձելով կանխել «Հյուսիսային հոսք-2» և «Հարավային Հոսքի»՝ Սև ծովում (Թուրքիա) շահագործումը: Նաև գրվում է այն մասին, որ Սորոսի հիմնադրամն է աջակցում, որ Հայաստանում ընդունվի քրեական նոր օրենսգիրքը, ըստ այդմ` պաշտպանվեն ԼԳԲՏ համայնքի իրավունքները, անցկացվեն գեյ-շքերթներ, միասեռական ամուսնություններ։ Այս համոզմունքն ունի Հանուն ինքնիշխանության վերականգնման նախաձեռնության համակարգող Հայկ Նահապետյանը։

Մնացածը՝ իրադարձության լուսաբանում լուրեր. Հայաստանը Սիրիայից ամենաշատ փախստական ընդունած երկրների եռյակում է, Ուկրաինայում ՀՀ քաղաքացիներ են ձերբակալվել և այլն:

Նոյեմբեր–դեկտեմբեր ամիսների ընթացքում մեզ հետաքրքրող թեմաներից 3 վերլուծություն է եղել Եվրոպական արժեքների, 3՝ սիրիական ճգնաժամի վերաբերյալ, բոլորը ռուսական շահերի տրամաբանության մեջ:

ԱրմանՎանեսքեղյանն իր վերլուծականում դիտարկում է` ԵՄ-ՀՀ համաձայնագրի բացասական կողմերը: Մեջբերում. «Պայմանագիրը չի որոշելու հայ հասարակությունը ռուսական, թե՞ եվրոպական կողմնորոշում է ունենալու։ Իրականում փաստաթղթի ոչ կատարյալ լինելն ու անհարթությունները մինչև վերջին պահը չհարթվեցին. նույնիսկ այն ժամանակ, երբ պարզ դարձավ, որ ԵՄ-ի հետ համաձայնագիրը կարող է հրաշալի կերպով լրացնել Հայաստանի արտաքին քաղաքականության դոկտրինը, որը հիմնված է բազմավեկտորության սկզբունքի վրա»։ Արման Բոշյանի հարցազրույցում ասվում է` ԵՄ-ՀՀ համաձայնագիրը նպատակաուղղված է ՀՀ-ի դիրքերի թուլացմանը: Մեջբերում. «Շատ է նշվում, որ ՀՀ–ԵՄ համաձայնագիրը պատրաստելիս Ռուսաստանի շահերը հաշվի են առնվել. միգուցե Ռուսաստանի շահերը հաշվի են առնվել, բայց Հայաստանինը` ոչ։ Աշխարհաքաղաքական առումով Եվրամիությունը վաղուց տապալված նախագիծ է։ Նա քայքայվում է և՛ ֆիզիկապես, և՛ գաղափարապես։ Սա Եվրոպայի կողմից մի քայլ է իր դիրքերն ամրապնդելու»: Նախկին պատգամավոր Ազատ Արշակյանն էլ ասում է`ԵՄ-ի համաձայնագիրը Հայաստանին ոչ մի լավ բան չի բերելու:

Համաձայնագրի ստորագրումից հետո հիմնականում պաշտոնական տեսակետ ներկայացնող լուրեր են տպագրված և հարցազրույցներ ռուսաստանցի քաղաքագետների հետ, ովքեր պնդում են, որ ԵՄ-ի հետ ստորագրված համաձայնագիրը չի խանգարի ԵԱՏՄ-ի շրջանակներում և ՀՀ-ՌԴ հարաբերություններին: Լուսաբանվել է Թբիլիսիյում կայացած մի քննարկում: Դրա մասնակիցներն արձանագրում են. «Հայաստանն օրինակ է ծառայել բոլոր նրանց համար, ովքեր ցանկանում են համագործակցել Բրյուսելի հետ, բայց չեն ձգտում մտնել «եվրոպական ընտանիք»: Վերլուծաբան Ռուբեն Գյուլմիսարյանը համեմատելով Ուկրաինայի և ԵՄ-ի միջև ստորագրած համաձայնագիրը`փաստում է, որ ՀՀ-ի հետ ստորագրված համաձայնագիրը չի տարբերվում չորս տարի առաջ Ուկրաինայի հետ ստորագրած համաձայնագրից և գրում է. «Հարց է առաջանում` արդյո՞ք արժեր Ուկրաինայում «Մայդան» կազմակերպել, քանդել հզոր տնտեսությունը, մի շարք ներքին և արտաքին քաղաքական խնդիրներ ստեղծել, եթե, ինչպես պարզվում է, նույն բանին կարելի էր հասնել բացարձակ հանգիստ, առանց ծայրահեղական շարժումների։ Սակայն այս հարցն ուղղված է նրանց, ովքեր այս ամենը կազմակերպել են, ում ձեռնտու է, որ երկիրն ինքն իր հետ պատերազմի…»:

## 6.9. [www.tert.am](http://www.tert.am)

Եռալեզու (հայերեն, անգլերեն, ռուսերեն) կայք է: Աշխատում է 24-ժամյա ռեժիմով, օրական մոտ 200 նյութ է տեղադրվում: Հասարակական կազմակերպությունների գործունեությունը գրեթե չի լուսաբանվում: Երբեմն լուսաբանվում է այս կամ այն ՀԿ-ի նախաձեռնած որևէ միջոցառում կամ ՀԿ ղեկավարը փորձագետի կարգավիճակում հարցազրույց է տալիս: Սեպտեմբեր–հոկտեմբեր ամիսների ընթացքում մեզ հետաքրքրող թեմաներից անդրադարձ է եղել սիրիական ճգնաժամին՝ 20 իրադարձային լուր, ուկրաինական ճգնաժամին՝ 10 իրադարձային լուր, Արևմուտքին և եվրոպական արժեքներին՝ 60 իրադարձային լուր: Արևմուտքի և Եվրոպայի մասին գրվում է ամեն ինչ՝ մարզական անցուդարձ, քրեական խճանկար, Շվեդիայում մզկիթ են այրել, Փարիզ է այցելել ռեկորդային թվով զբոսաշրջիկ, Կատալոնիայի հանրաքվե և այլն:

Մշտադիտարկման թեմաներով հոկտեմբեր–նոյեմբեր ամիսների ընթացքում մեզ հետաքրքրող թեմաներից անդրադարձ է եղել ՀԿ-ներին՝ 3 լուր (ՀԿ-ները նոյեմբերի 5-ի ՏԻՄ ընտրության մասին), Եվրոպական արժեքներ՝ 30, Ուկրաինա՝ 11, Սիրիա՝ 20: Արևմուտքի և Եվրոպայի մասին գրվում է ամեն ինչ՝ մարզական անցուդարձ, քրեական խճանկար. Թուրքիա-ԵՄ հարաբերությունները լարված են, Բարսելոնա ակումբը ֆուտբոլիստների աշխատավարձերի վրա է ծախսում բյուջեի 83 տոկոսը, Մեծ Բրիտանիայի թագավորական ընտանիքի անդամներն ու նրանց ընտանի կենդանիները (լուսանկարներ), [Ռոնալդուն վճարել է Պորտուգալիայի և Իսպանիայի հրդեհներից տուժած 370 քաղաքացու բուժօգնության համար](http://www.tert.am/am/news/2017/10/21/Arm/2517915), Ուկրաինայում ձերբակալել են ՆԳ նախարար Արսեն Ավակովի որդուն և այլն:

Նոյեմբեր–դեկտեմբեր ամիսների ընթացքում մեզ հետաքրքրող թեմաներից անդրադարձ է եղել ՀԿ-ներին՝ 6 լուր, Եվրոպական արժեքներ՝ 80, Ուկրաինա՝ 22, Սիրիա՝ 25: Արևմուտքի և Եվրոպայի մասին գրվում է ամեն ինչ, ընդհուպ մինչև մարզական անցուդարձ, քրեական խճանկար: 50 հարցազրույցներում ներկայացվում է ՀՀ-ԵՄ համաձայնագրի առավելությունները: Ընդամենը 5 հարցազրույց կա, որոնց մասնակիցները համարում են, որ ԵՄ-ի հետ համաձայնագրի ստորագրումը Հայաստանին դրական բան չի տա:

## 6.10. [www.regnum.ru](http://www.regnum.ru)

Ռուսական, միալեզու՝ ռուսերեն կայք է: Հայաստանում թղթակցական կետ ունի: Աշխատում է 24-ժամյա ռեժիմով, օրական մոտ 1000 նյութ է տեղադրվում: Երբեմն լուսաբանում է այս կամ այն ՀԿ-ի նախաձեռնած որևէ միջոցառում կամ ՀԿ ղեկավարը փորձագետի կարգավիճակում հարցազրույց է տալիս: Սեպտեմբեր–հոկտեմբեր ամիսների ընթացքում մեզ հետաքրքրող թեմաներից անդրադարձ է եղել սիրիական ճգնաժամին՝ 30 վերլուծություն, ուկրաինական ճգնաժամին՝ ավելի քան 40 վերլուծություն: Մշտադիտարկման ժամանակահատվածում կայքում տեղադրվել է ավելի քան 400 վերլուծություն: Ուկրաինայի վերաբերյալ վերլուծությունները ամբողջի 10 տոկոսն է: Այս վերլուծություններն առանց բացառության Ուկրաինայի գործող իշխանության քննադատություն են՝ Ուկրաինան չի կարող վերադարձնել միջազգային կազմակերպություններից վերցրած վարկերը, երկրի շրջաններում կան իշխանությունից դժգոհ քաղաքացիներ և այլն:

Մշտադիտարկման թեմաներով հոկտեմբեր–նոյեմբեր ամիսների ընթացքում մեզ հետաքրքրող թեմաներից վերլուծություն է եղել՝ 1 Եվրոպական արժեքներ, 64՝ Ուկրաինա (այդ թվում՝ ուկրաինական մամուլի տեսություն), 10՝ Սիրիա: Հաճախ մեկ վերլուծության մեջ անդրադարձ կա թե ուկրաինական թե սիրիական ճգնաժամերին: Ուկրաինական մամուլի տեսությունը՝ միայն քննադատական նյութեր են. պատգամավորները դեմ են անձեռմխելիությունից զրկվելու նախագահի օրինագծին, վճարովի բժշկությունը, գազի հնարավոր թանկացումը նշանակում է ցեղասպանություն և քանդել երկիրը, Ուկրաինայում հարգում են նացիստական Գերմանիայի զինվորներին և արհամարհում լեհերին, նացիստներն ընդդեմ քրիստոնյաների, Ուկրաինան արյունոտ քաոսի մեջ է, մեղավորը ԱՄՆ-ն ու Եվրամիությունն են, Ուկրաինան օգտագործում է տիեզերք հասնելու իր հնարավորությունների միայն 7 տոկոսը, Ուկրաինայի անշարժ գույքի շուկան կպայթի, Ուկրաինան մտադիր է պատերազմել Ռուսաստանի դեմ և այլն:

Եվրոպայի վերաբերյալ վերլուծությունները բացառապես ռուսական շահերի օգտին են. Պուտինին հաջողվում է ԱՄՆ-ից հեռացնել մոլորակի կարևոր տարածաշրջանները, ԱՄՆ-ԵՄ հակասությունները խորանում են, վերջ միաբևեռ աշխարհին, ԱՄՆ Լեհաստանին ստիպում է դուրս գալ Ռուսաստանի դեմ և այլն:

Հայաստան-ԵՄ համաձայնագիրը քննադատվում է: ՀՀ-ի նախագահ Սերժ Սարգսյանը «ՌԻԱ Նովոստի»-ին տված հարցազրույցում ասում է Մեծամորի ատոմակայանի փակման քննարկումները նախաձեռնվում են արհեստականորեն և իրականության հետ ոչ մի կապ չունեն, փակման մասին համաձայնագրում կետ չկա: Երկու օր անց Ռուսաստանի փորձագետ Անդրեյ Արեշևը գրում է, որ ատոմակայանը փակվելու է: Եվրոպան քննադատվում է ամեն օր. Եվրոպայում երկակի ստանդարտներով են առաջնորդվում և այլն:

Կան մեծ քանակությամբ իրադարձային լուրեր. ՀԿ-ներ՝ 22, Արևմուտք՝ 281, Եվրոպական արժեքներ՝ 285, Ուկրաինա՝ 550, Սիրիա՝ 650. Ուկրաինայի վերաբերյալ միայն քննադատական նյութեր են. Ուկրաինայի հանքափորները գործադուլ են անում, նախագահի անվտանգության միջոցառումներն ուժեղացվել են և այլն:

Նոյեմբեր–դեկտեմբեր ամիսների ընթացքում մեզ հետաքրքրող թեմաներից 6 վերլուծություն է եղել: 22 նյութ` ՀՀ-ԵՄ համաձայնագրի մասին: Դրանցում կասկած է հայտնվում, որ համաձայնագիրը կկիրարկվի կամ կիրարկվելուց հետո դրական անրադարձ կունենա: Տպագրվել է Եվրասիական տնտեսական հանձնաժողովի կոլեգիայի նախագահ Տիգրան Սարգսյանի հայտարարությունը, որ ԵՄ-ն ԵԱՏՄ-ի նկատմամբ իր վերաբերմունքը փոխում է: Գերակշռում են ուկրաինական թեմաներով նյութերը`86, այդ թվում նաև ուկրաինական մամուլի տեսություն, 20՝ Սիրիա: Հաճախ մեկ վերլուծության մեջ անդրադարձ կա թե ուկրաինական թե սիրիական ճգնաժամերին: Ուկրաինական մամուլի տեսությունը՝ միայն քննադատական նյութեր են: Ուկրաինական թեմաներով նյութերում հիմնականում քննարկվում է Վրաստանի նախկին նախագահ Միխայիլ Սահակաշվիլիի գործողությունները: Տարվում է գիծը, որ նրան «հովանավորում են» ԱՄՆ-ն ու Եվրամիությունը: Կանխատեսում են`Ուկրաինայում հանգուցալուծումը մոտ է:

1. <https://hy.wikipedia.org/wiki/%D5%8A%D5%8A%D4%BE_%D5%A3%D5%B6%D5%A4%D5%AB_%D5%A3%D6%80%D5%A1%D5%BE%D5%B8%D6%82%D5%B4> [↑](#footnote-ref-1)
2. [www.aravot.am](http://www.aravot.am) [↑](#footnote-ref-2)
3. [www.hraparak.am](http://www.hraparak.am) [↑](#footnote-ref-3)
4. [www.armworld.am](http://www.armworld.am) [↑](#footnote-ref-4)
5. [www.iravunk.am](http://www.iravunk.am) [↑](#footnote-ref-5)
6. [www.irates.am](http://www.irates.am) [↑](#footnote-ref-6)